Conteth Evrek - Wikipedia\nRannvro Conteth Evrek ha Dowr Humbyr\nEnep 2 343 km² (konteth solempnytel)\n2 083 km² (heb an awtoritas unnik)\nRandyryow hag awtoritas udnyk\nEast Riding of Yorkshire (udnyk)\nRedcar and Cleveland (udnyk)\nConteth Evrek (Sowsnek: Yorkshire) yw conteth hengovek yn Pow Sows cledh. In 1974, Conteth Evrek a veu dyberthys in pajar conteth noweth: Conteth Evrek North, Soth, ha West, ha Humberside (warbarth gen radn a gonteth Lincoln). Ma udn ranvro sowsnek arnoweth, Conteth Evrek ha Dowr Humbyr, ûsya hanow an conteth ha senjy eta an pajar conteth na. A-dhia 1996, Conteth Evrek yw dyberthys in try conteth ha pemp awtorita udnyk.\nEvrek o an cita a'n moyha poos istorek bes in termyn an Domwhelans Dywysyanjek. Ena Leeds, Sheffield ha tylleryow erell a wrug gwaynya poos erbysiek ha poblanjek. Byttegens, Conteth Evrek yw whath onen a'n glassa ha rycha yn abmeth in Pow Sows oll. Rag an acheson ma, ma lies tus owth henwy hy God's Own Country, "pow Duw y honen".\nStokk a-dro dhe Bow Sows yw an erthygel ma. Hwi a yll gweres Wikipedya der y efani.\nStokkys yn kever Pow Sows\nKontethow Pow Sows\nDiwettha golegyans an folen ma a veu an 17 Kevardhu 2021, dhe 19:50.


8 Apr 2021 · Wat dreef Tristan?\n7 Apr 2021 · Wat dreef Tristan?\n6 Apr 2021 · Wat dreef Tristan?\n5 Apr 2021 · Wat dreef Tristan?\n4 Apr 2021 · Wat dreef Tristan?\n3 Apr 2021 · Wat dreef Tristan?\n11 Mar 2021 · Wat dreef Tristan?


1 Korinth 5 (ABK) - Bible Society\n1 Korinth5 ABK\nBreus erbynn Dijastita\n1Yn tevri, derivys yw bos fornikashyon yn agas mysk, fornikashyon nag yw kevys y bar yn mysk jentilys; henn yw, yma gour ow kesvewa gans gwreg y das. 2Ha goethus yth owgh hwi. A ny goedhvia dhywgh oela, ha tewlel yn-mes a-dhiworthowgh ev neb re wrug an drogober ma?\n3Kyn nag esov vy yn agas lok y'n korf, hwath yth esov vy genowgh y'n spyrys, ha kepar ha pan ven ena, my re'n breusis neb a wrug an dra ma. 4Ha hwi, pan vowgh kuntellys war-barth yn hanow an Arloedh Yesu, ha genowgh hwi ow spyrys gans nerth agan Arloedh Yesu, 5res yw dhywgh daskorr an gour ma dhe Satnas rag terroes an kig may fo selwys y spyrys yn dydh an Arloedh.\n6Agas bostyans nyns yw da. A ny wodhowgh hwi y hwra tamm goell dhe oll a'n toes sevel? 7Kerthewgh dhe-ves an goell koth may fowgh hwi bagasik nowydh a does, dell owgh hwi heb goell yn hwir. Rag Krist agan pask re beu offrynnys.5:7 offrynnys: War-lergh re a'n dornskrifow offrynnys ragon. 8Na wren ni goelya, ytho, naneyl gans goell koth na gans goell a spit hag a dhrog, mes gans bara heb goell, a lelder hag a wiryonedh.\n9Y'm epystyl my a skrifas dhywgh na goedh dhywgh kowethya gans tus dhijast, 10– kammenn nag yw ow styr an re dhijast y'n bys ma, po tus pith ha ladron wyls, po gordhyoryon idolys, rag y'n kas na res via dhywgh mos mes a'n bys. 11Mes lemmyn my re skrifas dhywgh na gowetthyowgh gans nagonan, hag ev gelwys broder, yw den dijast, po den pith, po gordhyer idolys, po sklandrer, po medhow, po lader gwyls; byth na dhybrewgh gans den a'n par na. 12Pyth eus dhymmo vy dhe wul, ow preusi an re usi a-ves? A ny vreusowgh hwi an re usi a-bervedh? 13Duw a vreus an re a-ves. ‘Tewlewgh an tebelwas yn-mes ahanowgh agas honan.’


Compare Bible readings for Filippianys 4 in the ABK and the NRSV - Bible Society\nKusul ha Kennerth\n1Ytho, ow breder garadow, ha my hirethek war agas lergh, ow lowena ha'm kurun, sevewgh fast yndella y'n Arloedh, a garadowyon. 2My a bys Ewodyas ha my a bys Syntyke a vos a'n keth brys y'n Arloedh. 3Dhe wir, my a'th pys ynwedh, a yew-was len, may hweressi an benynes a lavuryas genev y'n aweyl, gans Klemens ynwedh ha'm kesoberoryon erell, neb usi aga henwyn y'n lyver a vewnans.\n4Lowenhewgh pup-prys y'n Arloedh; arta y lavarav, lowenhewgh. 5Agas klorder bedhes aswonnys dhe bub den oll. Ogas yw an Arloedh. 6Na vedhewgh prederus a dravyth mes yn pup-tra, dre bysadow ha govynnadow gans grasyans, bedhes an taklow a wovynnsowgh godhvedhys dhe Dhuw. 7Ha kres Duw a dremen pub konvedhes a wra gwitha agas kolonn ha'gas brys yn Krist Yesu.\n8Wor'tiwedh, a vreder, pypynag a vo gwir, pypynag a vo onest, pypynag a vo gwiryon, pypynag a vo glan, pypynag a vo plegadow, pypynag a vo gerys-da, mars eus vertu, mars eus gordhyans, prederewgh a'n taklow ma. 9Ha'n taklow a dhys'sowgh ha degemmeres ha klewes ha gweles ynnov, gwrewgh an re ma; ha'n Duw a gres a vydh genowgh.\nAswonnvos a Ro Tus Filippi\n10Mes my a lowenhas yn feur y'n Arloedh, rag hwi dhe wul dh'agas preder a-dro dhymm dasvleujyowa – hwi a wre prederi yn hwir, mes nyns esa spas dhywgh. 11Nyns yw, my dhe gewsel a-dro dhe edhomm, rag my re dhyskas bos kontentys, pypynag a vo ow studh. 12My a woer an fordh dhe vos uvelhes, ha my a woer an fordh dhe balshe; pup-prys hag yn pup-tra my re dhyskas bos lenwys ha bos nownek, ha palshe ha bos yn esow. 13My a yll gul pup-tra dredho ev neb a re dhymm nerth.4:13 dredho ev neb a re dhymm nerth: War-lergh re a'n dornskrifow dre Krist neb a re dhymm nerth. 14Byttegyns, hwi a wrug yn ta, ow kevrenna y'm anken.\n15Godhvydhewgh hwi ynwedh, a dus Filippi, yn dalleth an aweyl, pan yth yn-mes a Masedonia, na gevrennas genev eglos vyth y'n mater a ri ha degemmeres, marnas hwi yn unnsel. 16Rag yn hwir, hwi a dhannvonas dhe'm edhomm unnweyth ha diwweyth yn Thessalonika. 17Nyns yw my dhe hwilas an ro; mes my a hwila an frut owth ynkressya dh'agas reken. 18Pup-tra a'm beus hag y palshav; lenwys ov vy ow tegemmeres taklow dhiworthowgh der Epafroditus, sawer plegadow, sakrifis kemmeradow ha plegadow dhe Dhuw. 19Ha'm Duw a lenow oll agas edhomm herwydh y rychys yn splannder yn Krist Yesu. 20Lemmyn dh'agan Duw ha'gan Tas re bo gordhyans trank heb worfenn. Amen.\n21Salusewgh pub sans yn Krist Yesu. An vreder usi genev a's dynnergh. 22An syns oll a'gas dynnergh, dres oll an re usi yn mayni Sesar.\n23Gras an Arloedh Yesu Krist re bo gans agas spyrys.4:23 War-lergh re a'n dornskrifow yma dhe dhiwedh an wers Amen.


2 Makkabeyon 8 (ABK) - Bible Society\n2 Makkabeyon 8 ABK\nRebellyans Yudas Makkabeus\n1Y'n keth termyn Yudas, henwys ynwedh Makkabeus, ha'y gowetha a entras an trevow yn kevrinek ha gelwel war-barth aga neshevin hag omrolya an re a bessa len yn yedhowieth. 2I a elwis war an Arloedh dhe vires war an bobel o arweskys gans peub; ha kemmeres pita orth an tempel re bia defolys gans tus dhidhuw; 3dhe gemmeres truedh a'n sita esa ow pos distruys ha parys dhe vos levnys dhe'n dor; dhe woslowes orth an goes esa ow karma dhodho; 4dhe berthi kov a ladhva dhilagha an babanes ankablus ha'n blasfemiow gwrys erbynn y hanow; ha diskwedhes y gas a dhrogedh.\n5Kettell gavas Makkabeus y bagas a-dro dhodho, ny ylli an Jentilys sevel orto, rag sorr an Arloedh re dreylsa dhe dregeredh. 6Ow tos heb gwarnyans, ev a worra tan yn sitys ha trevow. Ev a dhalghennas an tylleryow lesus, ow korra dhe'n fo moy es boghes a'n eskerens. 7Ev a gavas an nosow an moyha lesus rag omsettyansow a'n par ma. Ha kows a'y wouroleth a omlesas yn pub le.\n8Pan welas Felip bos an gour ow kwaynya dor tamm ha tamm, hag owth avonsya moy ha moy gans y sewena, ev a skrifas dhe Ptolemi, governour Kelesyria ha Fenikia, dhe dhos ha gweres governans an myghtern. 9Ena Ptolemi a dhewisas dison Nikanor mab Patroklus, onan a gowetha arbennik an myghtern, ha'y dhannvon gans na le es ugens mil Jentil a bub kenedhel, dhe dhifeudhi oll kenedhel an Yedhewon. Hag ev a junyas ganso Gorgias, kaslewydh ha gour gans prevyans a vateryow breselek. 10Nikanor a erviras kowlwul rag an myghtern an trubyt a dela bos res dhe'n Romanyon, dew vil dalent, dre wertha an Yedhewon yn kethneth. 11Ytho ev a dhannvonas ger distowgh dhe sitys an arvor, orth aga gelwel dhe brena kethyon yedhowek hag owth ambosa ma's teffo deg korf ha peswar-ugens rag unn talent, heb gwaytyas breus an Ollgalloesek esa skon ow tos warnodho.\nDarbar dhe Vresel\n12Ger a dheuth dhe Yudas a-dro dhe dhevedhyans Nikanor; ha pan gewsis dh'y gowetha a dhevedhyans an lu, 13an re o ownek hag a gammfydhyas gwirvreus Duw a fias ha diank. 14Re erell a werthas pup-tra esa gesys dhedha, hag y'n keth prys i a bysis an Arloedh dhe sawya an re re bia gwerthys gans Nikanor ansans hwath kyns hwarvos an vatel; 15mar ny ve a'ga govis aga honan, ena a-barth an kevambosow gwrys gans aga thasow, ha drefenn ev dh'aga gelwel der y hanow sans ha gloryus. 16Mes Makkabeus a guntellas y luyow war-barth, bys yn hwegh mil aga niver, hag ynnia warnedha ma na vens ownekhes gans an eskerens ha ma na ownnens routh veur an Jentilys esa ow tos yn treus er aga fynn, mes dhe omladh yn kolonnek, 17ow kwitha a-rag aga lagas an outray anlaghel gwrys gans an Jentilys erbynn an tyller sans, ha tebeldhyghtyans an sita skornys, hag ynwedh domhwel aga bewnans hengovek. 18‘Rag i a drest yn arvow ha hardhder’, yn-medh ev, ‘mes ni a drest yn Duw Ollgalloesek, neb a yll gweskel dhe'n dor gans unn sin a'y benn an re usi ow tos er agan pynn, ha hwath, mars yw res, an bys oll.’\n19Dres henna, ev a dherivas dhedha a'n prysyow pan dheuth gweres dh'aga hendasow, ha fatell veu kans ha peswar-ugens mil distruys yn termyn Sennagherib, 20ha termyn an vatel erbynn an Galatianys a hwarva yn Babylon, pan omladhas eth mil Yedhow ryb peswar mil Makedonian; mes pan veu gweskys an Makedonianys, an eth mil, der an gweres a dheuth a'n nev, a dhistruys kans hag ugens mil a'n Galatianys ha degemmeres preydh meur.\nYudas a Feth Nikanor\n21Gans an geryow ma ev a's lenwis a golonnekter ha gul dhedha bos parys dhe verwel rag aga laghow ha'ga gwlas; ena ev a rannas y lu yn peder rann. 22Ev a apoyntyas y vreder ynwedh, Simon ha Yosep ha Yonathan, peub dhe ledya rann, ow ri dhe beub pymthek kans a wer. 23Ev a apoyntyas Eleazar ynwedh dhe lenna a'n lyver sans, hag a ros an arwoedh-goelyas, ‘Gweres Duw’; ena, owth hembronk an kynsa rann y honan, ev a junyas batel gans Nikanor.\n24Dre weres an Ollgalloesek, i a ladhas moy es naw mil a'n eskerens ha golia hag evredhi brassa rann lu Nikanor, ha'ga gorra oll dhe'n fo. 25I a gemmeras arghans an re re dhothya dh'aga frena avel kethyon. Wosa aga chasya pellder lowr, res o dhedha dehweles drefenn bos diwedhes an our. 26An jydh kyns an sabot yth o, ha rakhenna ny bessons aga chasya. 27Pan guntellsens arvow an eskar ha'ga destryppya a'ga freydh, i a withas an sabot, ow ri gormel meur ha grasow dhe'n Arloedh, re's sawsa rag an jydh na ha'y ri dhedha avel dalleth tregeredh. 28Wosa an sabot i a ros rann a'n preydh dhe'n re a via tormentys ha dhe'n gwedhwesow ha'n omdhivasow; hag i a lesrannas an remenant yntredha aga honan ha'ga fleghes. 29Wosa gul hemma, i a wrug aspysadow kemmyn ha hwilas may fe an Arloedh tregeredhus unnverhes yn tien gans y wesyon.\nYudas a Feth Timothi ha Bagghides\n30Owth omladh erbynn tus Timothi ha Bagghides, i a ladhas moy es ugens mil anedha ha settya dalghenn yn re a'n dinasow ughel, hag i a rannas myns pur vras a breydh ow ri dhe'n re a veu tormentys ha dhe'n omdhivasow ha'n gwedhwesow hag ynwedh dhe'n re goth, kevrennow kehaval dh'aga hevrennow aga honan. 31I a guntellas arvow an eskar, ha'ga gwitha oll gans rach yn tylleryow lesus; hag i a dhug remenant an preydh dhe Yerusalem. 32I a ladhas kaslewydh lu Timothi, gour fest ansans, hag onan re droblsa an Yedhewon yn feur. 33Pan esens ow koelya an vudhogoleth yn sita aga thasow, i a loskas an re re worrsa tan y'n porthow sans, Kallisthenes ha re erell, re fisa a-ji dhe unn chi byghan; ytho an re ma a dhegemmeras gober gwiw rag aga ansansoleth.\n34An teyrgweyth mollethys Nikanor, re dhrosa an mil varghador dhe brena an Yedhewon, 35wosa bos uvelhes dre weres Duw gans erbynnoryon a dybis aga bos a'n lyha bri, a dhiwiskas y dhillas splann ha holya y hyns yn unnik avel keth fowesik a-dreus an pow bys pan dheuth dhe Antiogh, wosa seweni dre vras yn distruyans y lu y honan. 36Ytho ev neb re omgemmersa fastya trubyt rag an Romanyon dre gethneth tus Yerusalem a dheklaryas bos Mentenour dhe'n Yedhewon, ha rakhenna an Yedhewon o anwoliadow, drefenn i dhe holya an laghow ordenys ganso.


Uraniom - Wikipedia\nElven gymyk yw uraniom, niver 92 y'n Vosen Beriodek. Y furvell gymyk yw U. An hanow a dheu dhyworth an planet Ouran, henwys yn y dro dhyworth duw an ebron yn mythologieth grek.\nElven gymyk, elven radyoweythresek\nperiod 7, aktinid\nRann veur a dommder pervedhek an Norvys a dheu dhyworth breynans radyoweythresek atomow uraniom. Nyns eus rann vewoniethel dhe uraniom, drefen y vos radyoweythresek.\nChif moon uraniom yw pygvoon (uraninit, UO2, po pitchblende yn Sowsnek, dhyworth an Almaynek pech du, ha blende toller). Yn 1789 Martin Heinrich Klaproth, kymygydh Almaynek yn Berlin, a hwithras pygvoon, ha kavos polter, aswonnys ganso avel elven nowydh, henwys uraniom ganso (diskudhys veu uraniom an keth bledhen). Enyshes veu alkan uraniom rag an kynsa prys yn 1841 gans Eugène-Melchior Péligot yn Paris. Ny aswonnys o uraniom avel alkan peryllus bys dhe 1896 pan dhiskudhas Henri Becquerel dell wrug sampel uraniom kawsya komol war blat skeusennek. Ev a dhamcanas bos uraniom ow tewynna dewynnow anweladow.\nJynn ebron americanek a dhroppyas an danbellen atomek gynsa war Hiroshima yn Nihon yn 1945. An danbellen a gomprehendyas uraniom-235, kemmys hag hevelep dhe 12,500 tonnas a TNT, ha'n tardh iskevresek a ladhas a-dro dhe 75,000 a dus. Chif askorroryon uraniom yw Ostrali, an Statys Unys, Kanada, Gabon, Repoblek Werinel Kongo, Afrika Dheghow, Russi ha China. Askorrans ollvysel yw a-dro dhe 40,000 tonnas an vledhen, ha devnydh an brassa rann yw dinythi tredan. Usys yw uraniom re beu yn dasoberoryon nuklerek, h.y. uraniom diskargys (depleted uranium) rag laster gorholyon ha jynnow ebron, dhe liwa priweyth ha gweder, hag yn arvwisk tanbellenigow.\nPan wrello atom uraniom folsa, askorrys yw elvennow erel, yn arbennek strontiom-90. Y'n 1950ow ha 1960ow, provow arvow nuklerek war enep an tir a worra strontiom-90 hag iodin-131 y'n ayrgylgh. Y feu droklamm yn Windscale, Pow Sows, yn 1957, hag yn Chernobyl, Ukrayn, yn 1986. Nans yw a-dro dhe 2 bilvil bledhen, y feu kreunyans a uraniom y'n kerrygi yn Oklo, Gabon, ow talleth dasoberor nuklerek naturel.\nPoos atomek yw 238.03, y boynt teudhi yw 1132°C ha'y boynt bryjyon yw 3754°C. Y dhosedh yw 19kg an liter. Alkan arghansek, es y vortholya ha'y dhyghtya yw. Uraniom a gomprehend tri chif isotop, uraniom-238, 99.3% anedha (hanter-bewnans 4.5 bilvil bledhen), uraniom-235, 0.7% anedha (hanter-bewnans 700 milvil bledhen) hag uraniom-234, 0.005% (hanter-bewnans 245000 a vledhynnyow). Usys yw komparrivow isotopow uraniom ha plomm rag dedhya kerrygi.\nOuran, duw an ebron\nPlat skeusennek Becquerel, yn le may hwrug dewynnyans kawsya komol\nTanbellenigow gans arvwisk uraniom diskargys\nTredanva nuklerek Wylfa, Kembra Gledh\nGweder liwys gans uraniom\nAn planet Ouran\nKomol atomek dres cita Hiroshima, 1945\nLast edited on 17 Ebrel 2022, at 16:01\nDiwettha golegyans an folen ma a veu an 17 Ebrel 2022, dhe 16:01.


whiskey barrel furniture – ayansh.co\nwhiskey barrel furniture whisky barrel table and chairs rustic oak stain rustic red door co vintage whiskey barrel chairs for sale.\nwhiskey barrel furniture vintage rustic wine whiskey barrel chairs ottoman whiskey barrel furniture plans.\nwhiskey barrel furniture a simple wine barrel dining table whiskey barrel furniture ideas.\nwhiskey barrel furniture wine or whiskey barrel coffee table whiskey barrel pub table plans.\nwhiskey barrel furniture whiskey barrel chairs classifieds buy sell whiskey barrel chairs across the vintage whiskey barrel furniture for sale.\nwhiskey barrel furniture architecture whisky barrel table vintage whiskey and chairs throughout ideas 6 pub jack sale for vintage whiskey barrel furniture for sale.\nwhiskey barrel furniture cutting barrel in half whiskey barrel coffee table for sale.\nwhiskey barrel furniture where to find square whiskey barrel table top in whiskey barrel table plans.\nwhiskey barrel furniture whiskey barrel table oak coffee fit for whiskey barrel chairs vintage.\nwhiskey barrel furniture jack whiskey barrel dining table whiskey barrel furniture plans.\nwhiskey barrel furniture jack whiskey barrel table whiskey barrel pub table plans.\nwhiskey barrel furniture whiskey barrel table whiskey barrel table top ideas.\nwhiskey barrel furniture whiskey barrel furniture whiskey barrel furniture table for sale how to make a whisky how to make a whiskey barrel table whiskey barrel furniture whiskey barrel furniture near.\nwhiskey barrel furniture jack barrel furniture jack barrel table furniture whiskey barrel table awesome whiskey barrel game table vintage whiskey barrel chairs for sale.\nwhiskey barrel furniture homemade whiskey barrel coffee table whiskey barrel chairs for sale.\nwhiskey barrel furniture customize whiskey barrel bar table for sale.\nwhiskey barrel furniture related post whiskey barrel table coffee new fresh stuff garden table made of win barrels so original whiskey whiskey barrel coffee table for sale.\nwhiskey barrel furniture whiskey barrel set whiskey barrel coffee table for sale.\nwhiskey barrel furniture whiskey barrel table whiskey barrel table for sale.\nwhiskey barrel furniture barrel table whiskey barrel table tabletop 4 outdoor barrel furniture whiskey barrel chairs for sale.\nwhiskey barrel furniture whiskey barrel table x wood vintage whiskey barrel furniture for sale.\nwhiskey barrel furniture whiskey barrel furniture whiskey barrel table plans.\nwhiskey barrel furniture custom made barrel pub table whiskey barrel chairs vintage.\nwhiskey barrel furniture whiskey barrel table whiskey barrel furniture near me.\nwhiskey barrel furniture whiskey barrel table whisky and chairs whiskey barrel furniture near me.\nwhiskey barrel furniture whiskey barrel coffee table whiskey barrel table whiskey barrel coffee table unique wooden whiskey barrel whiskey whiskey barrel coffee table jack daniels whiskey barrel table.\nwhiskey barrel furniture antique whiskey barrel table and chairs unique wooden whiskey barrel table for sale.\nwhiskey barrel furniture whiskey barrel bar table for sale.\nwhiskey barrel furniture whiskey barrel table whiskey barrel chairs antique whiskey barrel whiskey barrel chairs whiskey barrel table whiskey barrel chairs antique whiskey barrel whiskey barrel furnit.\nwhiskey barrel furniture jack barrel furniture whiskey table chairs coffee for sale whiskey barrel furniture for sale.\nwhiskey barrel furniture jack whiskey barrel chairs for sale coffee table hickory set with s furniture vintage whiskey barrel table whiskey barrel coffee table for sale.\nwhiskey barrel furniture handmade vintage oak whiskey barrel coffee table whiskey barrel furniture for sale on craigslistorg.\nwhiskey barrel furniture jack whiskey barrel table ideas.\nwhiskey barrel furniture vintage whiskey barrel furniture stay in a historic beer whisky chairs table and chair set whiskey barrel table ideas.\nwhiskey barrel furniture whiskey barrel furniture lovely barrel furniture jack barrel furniture brothers furniture whiskey barrel table set nelson whiskey barrel furniture whiskey barrel furniture lou.\nwhiskey barrel furniture bars made from wine barrels whiskey barrel chairs at heart customs home bars made from wine barrels whiskey barrel chairs for sale whiskey barrel furniture whiskey barrel furn.\nwhiskey barrel furniture easy wooden barrel projects whiskey barrel coffee table wine oak barrel chairs for sale whiskey barrel furniture for sale in michigan.\nwhiskey barrel furniture jack whiskey barrel pub table whiskey barrel chairs vintage.


2 Samuel 3 (ABK) - Bible Society\n2 Samuel 3 ABK\nMebyon Davydh Genys yn Hebron\n1An vresel o hir yntra chi Sowl ha chi Davydh; Davydh eth ha bos kreffa, ha chi Sowl eth ha bos gwanna.\n2Mebyon a veu dineythys dhe Davydh yn Hebron: ha'y gynsa-genys o Amnon, a Ahinoam an Yezreelyades; 3ha'y nessa, Kileab, a Abigayl gwreg Nabal a Karmel; ha'n tressa, Absalom mab Maaka myrgh Talmay myghtern Geshur; 4ha'n peswora, Adoniya mab Haggith; ha'n pympes, Shefatia mab Abital; 5ha'n hweghves, Ithream, a Egla gwreg Davydh. An re ma a veu dineythys dhe Davydh yn Hebron.\nAbner a Dreyl dhe Skoedhya Davydh\n6Pan esa bresel yntra chi Sowl ha chi Davydh, yth esa Abner ow krevhe y savla yn chi Sowl. 7Lemmyn yth esa dhe Sowl iswreg, ha'y hanow Rispa myrgh Aya. Ish-bosheth a leveris dhe Abner, ‘Prag y hwruss'ta mos a-ji dhe iswreg ow thas?’ 8Abner a dheuth ha bos pur serrys drefenn geryow Ish-bosheth; yn-medh ev, ‘Ov vy penn-ki? My neb a dhiskwa tregeredh dhe Yuda y'n jydh hedhyw, dhe ji Sowl dha das, dh'y vreder, ha dh'y gowetha, ha ny'th telivris yn dorn Davydh; ha hwath ty re settyas an kabel ma warnav a-dro dhe'n venyn ma y'n jydh hedhyw. 9Re wrello Duw yndella dhe Abner, ha moy ynwedh. Rag kepar dell dos an ARLOEDH dhe Davydh, an keth henna my a wra ragdho, 10dhe dreusworra an vyghterneth dhiworth chi Sowl, ha fastya tron Davydh war Ysrael ha war Yuda, dhiworth Dan bys yn Beer-sheba.’ 11Ha ny ylli ev gorthybi Abner ger arta, drefenn ev dhe berthi own anodho.\n12Abner a dhannvonas kannasow dhe Davydh y'n tyller may feu,3:12 y'n tyller may feu: po war-lergh unn vershyon a'n Septuagint, yn Hebron. ow leverel, ‘Dhe biw yw an pow? Gwra dha gevambos genev, hag awotta, ow dorn a vydh genes, dhe dreylya oll Ysrael dhis.’ 13Ev a leveris, ‘Da yw; my a wra kevambos genes. Mes unn dra a wovynnav orthis: ny welydh ow fas, marnas ty dhe dhri Mikal myrgh Sowl, pan dheudh dhe weles ow fas.’ 14Ena Davydh a dhannvonas kannasow dhe Ish-bosheth mab Sowl, ow leverel, ‘Ro dhymm ow gwreg Mikal neb a dhemmedhis dhymm rag kans kudhgenn Filistysi.’ 15Hag Ish-bosheth a dhannvonas ha'y hemmeres dhiworth hy gour, dhiworth Paltiel mab Laish. 16Mes hy gour eth gensi owth oela war hy lergh bys yn Bahurim. Ena yn-medh Abner dhodho, ‘Ke, dehwel!’ Hag ev a dhehwelis.\n17Abner a dhannvonas ger dhe henavogyon Ysrael, ow leverel, ‘Rag termyn hir hwi re beu ow hwilas Davydh avel myghtern warnowgh. 18Lemmyn ytho gwrewgh yndella; rag an ARLOEDH re gewsis dhe Davydh, ha leverel: Dre leuv ow gwas Davydh my a wra sawya ow fobel Ysrael dhiworth leuv an Filistysi, ha dhiworth leuv oll aga eskerens.’ 19Abner a gewsis yn diwskovarn Benyamin ynwedh; ena Abner eth ynwedh dhe dherivas yn diwskovarn Davydh yn Hebron pup-tra a hevelis da yn golok Ysrael, hag yn golok oll chi Benyamin.\n20Pan dheuth Abner dhe Davydh yn Hebron, hag ugens gour ganso, Davydh a wrug kevewi rag Abner ha'n wer esa ganso. 21Hag Abner a leveris dhe Davydh, ‘Gas vy dhe sevel ha mones, ha my a guntell oll Ysrael dhe'm arloedh an myghtern, may hyllons gul kevambos genes, ha may hyllydh reynya war bup-tra a dhesir dha golonn.’ Ytho Davydh a dhannvonas Abner dhe-ves; hag ev eth yn kres.\nAbner yw Ledhys gans Yoab\n22Hag, awotta, gwesyon Davydh ha Yoab a dhehwelis dhiworth omsettyans, ha dri preydh bras gansa. Mes nyns esa Abner gans Davydh yn Hebron, rag Davydh re'n dannvonsa dhe-ves, hag ev o gyllys yn kres. 23Pan dheuth Yoab hag oll an lu esa ganso, y feu derivys orth Yoab, ‘Abner mab Ner a dheuth dhe'n myghtern, hag ev re'n dannvonas dhe-ves, hag ev yw gyllys yn kres.’ 24Ena Yoab eth dhe'n myghtern ha leverel, ‘Pandr'a wruss'ta? Otta, Abner a dheuth dhis; prag y'n dannvensys dhe-ves, mayth yw ev gyllys glan? 25Ty a woer Abner mab Ner dhe dhos dhe'th toella, ha kavoes godhvos a'th vos yn-mes ha'th tos a-ji, ha dhe wodhvos pup-tra esos orth y wul.’\n26Pan dheuth Yoab yn-mes a lok Davydh, ev a dhannvonas kannasow war-lergh Abner, hag i a'n dhros dhe-dre dhiworth puth Sira; mes ny wodhva Davydh. 27Pan dhehwelis Abner dhe Hebron, Yoab a'n kemmeras a-denewen yn kres an yet dhe gewsel ganso yn kosel, hag ev a'n gweskis ena yn y dorr. Ytho ev a verwis rag goes Asahel y vroder. 28Hag a-wosa, pan glewas Davydh anodho, yn-medh ev, ‘My ha'm gwlaskor yw divlam dherag an ARLOEDH bys vykken dhiworth goes Abner mab Ner. 29Re goettho an goes war benn Yoab, ha war oll chi y das; ha bynner re bo chi Yoab heb unn den a'n jeves sygerans, po yw klavorek, po a boes war y lorgh, po a goedh dre an kledha, po a fyll a vara.’ 30Ytho Yoab ha'y vroder Abishay a ladhas Abner, drefenn ev dhe ladha aga broder Asahel y'n gas yn Gibeon.\n31Ena Davydh a leveris dhe Yoab ha dhe oll an bobel esa ganso, ‘Skwardyewgh agas dillas, hag omwrogysewgh gans yskar, ha kynewgh war Abner.’ Ha myghtern Davydh a holyas an eler. 32Ytho i a ynkleudhyas Abner yn Hebron: ha'n myghtern a dhrehevis y lev hag oela orth bedh Abner; hag oll an bobel a oelas. 33Ena an myghtern a gynis war Abner, ha leverel,\n‘A goedh Abner merwel kepar dell verow den foll?\n34Dha dhiwla, nyns ens kelmys,\nna dha dhewdroes synsys yn kargharow;\nkepar dell goedh den dherag mebyon sherewneth\nty re goedhas.’\nHag oll an bobel a oelas warnodho arta. 35Ena oll an bobel a dheuth dhe wul dhe Davydh dybri boes pan o hwath dydh; mes Davydh a dos, ha leverel, ‘Yndella re wrello Duw dhymm, ha moy ynwedh, mar plasav bara po neppyth arall kyns an howl dhe sedhi!’ 36Oll an bobel a attendyas hemma, ha da o yn aga golok; kepar dell o da pup-tra a wre an myghtern yn golok oll an bobel. 37Oll an bobel hag oll Ysrael a wodhya y'n jydh na nag o der arghadow an myghtern bos Abner mab Ner ledhys. 38Hag yn-medh an myghtern dh'y wesyon, ‘A ny wodhowgh hwi pennsevik ha gour bras dhe goedha y'n jydh ma yn Ysrael? 39Hedhyw my yw difreth, kynth ov untys myghtern; an wer ma, mebyon Seruya, yw re gales ragov. Re attallo an ARLOEDH dhe'n den neb a wra drog herwydh y sherewynsi!’


1A'y wosa, Moyses hag Aron a dheuth a-ji dhe Faro ha leverel, ‘Yndellma y lever an ARLOEDH, Duw Ysrael, “Gas ow fobel dhe vones may hallons ow goelya y'n gwylvos.” ’ 2Mes Faro a leveris, ‘Piw yw an ARLOEDH may koelliv orth y lev ha gasa Ysrael dhe vones? Ny aswonnav an ARLOEDH, ha dhe voy ny asav Ysrael dhe vones.’ 3Ena y lavarsons, ‘Duw an Ebrowyon re vetyas genen; gas ni dhe vones, ni a'th pys, vyaj a dri dydh y'n gwylvos hag offrynna dhe'n ARLOEDH agan Duw ma na goettho warnan gans pla po gans an kledha.’ 4Mes myghtern Ejyp a leveris dhedha, ‘Moyses hag Aron, prag y kemmerowgh an bobel a'ga ober? Kewgh dh'agas beghyow!’ 5Ha Faro a leveris, ‘Otta, pobel an tir yw lemmyn niverus, ha hwi a wra dhedha powes a'ga beghyow!’ 6An keth jydh, Faro a worhemmynnis dhe'n vestrysi kethneth ha'ga gorweloryon, 7‘Ny rowgh na fella dhe'n bobel kala' rag gwruthyl brykkys avel kyns; gesiwgh i dhe vones ha kuntell kala aga honan. 8Mes an niver a vrykkys a wrens seulabrys hwi a sett warnedha, ny'n lehowgh war neb kor; rag diek yns; yndella i a gri, “Deun dhe offrynna dh'agan Duw.” 9Bedhes ober poessa gorrys war an wer may hwonetthens orto ha ma na wrellens vri a eryow gowek.’


Bresel bredereth - Wikipedia\nBresel bredereth yw bresel a hwer yn-mysk dew vagas po moy yn unn genedhel. Kyn hwarvo breselyow bredereth rag lies acheson, yma dew acheson gemmyn.\nAn kynsa yw awos disakordyans a biw a dal gul maystri, po fatel dylir dyghtya'n genedhel. Mars eus partiow politek ow tisakordya a sewyans neb etholans, y hyll bos bresel avel sewyans mar ny yll po ny wrussa an dhew denewen dri akordyans war-barth.\nAn eyl yw drefen na vynn unn bagas a dus bos parth an genedhel namoy. Aswonnys yw honna avel bresel omdhiberth. Y hyll lies den yn neb ranndir dewis bos mynnas dhedha a anserghogeth dhe wul kenedhel aga honan. Y fia da dhe voghes lowr a ledyoryon kenedhlek daskor tir hag yw parth aga henedhel, ytho bresel a yll sewya.\nTreweythyow ny vynn yn sur an dus a vynn omdhiberth furvya kenedhel flamm nowydh, mynnes yn y le moy a omrewl war vaters aga honan. Treweythyow y hwer hemma pan vo lies bagas ethnek dhe'n keth kenedhel.\nY hyll breselyow bredereth durya dres lies bledhen ha bos mar derrosus avel breselyow keswlasek. Breselyow bredereth a dheu ha bos komplek pur uskis. Breselyow bredereth a dhalleth martesen gans dew denewen, mes y hyll isbagasow omderri ha'n tenewennow nowydh omvatalya. Bagasow heb didheur wostalleth a yll omvyska yn es, hag i ow patalya dhe omdhifres rag an dhew denewen. Breselyow bredereth gans lies bagas war lies tu, an eyl ow patalya orth y gila, a hwarva kyns. Treweythyow y hweres kenedhlow tramor unn tenewen, po lies kenedhel, lies tenewen. Y hyll an studh ma bos bresel dre gannas.\nKorfow marow wosa Batel Gettysburg\nSoudoryon yn Bresel Bredereth Nigeri\nKamp rag fowesigyon dhyworth Bresel Bredereth Rwanda yn Zaire (Kongo Kinshasa lemmyn)\nDiwettha golegyans an folen ma a veu an 9 Du 2021, dhe 23:34.


Galisi - Wikipedia\nComunidade Autónoma de Galicia/Galiza\nPenncita Santiago de Compostela\n- % a Spayn 7ves renk\n- Sommen (2005)\n- % a Spayn\n- Dosedh 5es renk\n2 760 179 a drigoryon\nStudh omrewl 28 Ebryl 1981\nEsedhow yn Senedh Spayn 25 esel an Kuntelles\n3 esel an Senedh\nLewydh Alberto Núñez Feijoo\nGalisi po Galisa (henwys Galiza po Galicia y'n taves teythyek) yw kemmynieth omrewl yn north-west Spayn. An keynvor Iwerydh usi dhe North ha West an pow; y'n Est yma Asturya ha Leon (rann a gemmynieth Kastil ha Leon) yn Spayn; ha dhe'n Soth yma Portyngal.\nGalijek, yeth teythyek Galisi, yw pur ogas ha Portyngalek. Trigoryon hen an pow, an Gallaeci a via Keltyon war-lergh re awtoritaow, hag yth esa trevesigeth Predennek a-dhia an 6ves kansblydhen bys dhe'n 9ves a-dro dhe Santa Maria de Bretoña (h.y. Sen Maria a Vreten). Yn blydhynyow diwedhes, yma bolonjedh ow tevi dhe greatya kesunyansow gans an powyow Keltek.\nSen Jago, ha Lugo le pergherinses a vri goth, yw pennsita an gemmynieth. Vigo, A Coruña, ha Ferrol yw teyr sita arall a boes y'n bro (ha pub huni anedha brassa es an bennsita).\nAn hanow Galiza (po 'Galisa' yn furv kernewekhes) yw kottha ages Galicia, ha trovys yn hen dekstow Galijek-Portyngalek. Ytho yth ompreder kenedhlogydhyon alijek y vos an furv unnik ewn. War-lergh governans Galisi, yma dhe'n dhew hanow (Galiza ha Galicia) studh soedhogel.\nLast edited on 29 Est 2020, at 06:37\nDiwettha golegyans an folen ma a veu an 29 Est 2020, dhe 06:37.


1 Kroniklys 8 (ABK) - Bible Society\n1 Kroniklys 8 ABK\n1Benyamin a dhineythis Bela y gynsa-genys, Ashbel an nessa, Aharagh an tressa, 2Noha an peswora, ha Rafa an pympes. 3Mebyon Bela: Addar, Gera, Abihud, 4Abishua, Naaman, Ahoagh, 5Gera, Shefufan, ha Huram. 6An re ma o mebyon Ehud, pennow teyluyow trigys yn Geba, mes y fons removys dhe Manahath: 7Naaman, Ahiya ha Gera - ev y feu neb a's removyas; Gera a dhineythis Uzza hag Ahihud. 8Shaharaym a dhineythis mebyon yn gwel Moab wosa dannvon dhe-ves Hushim ha Baara, y wragedh. 9A Hodesh y wreg ev a dhineythis Yobab, Sibia, Mesha, Malkam, 10Yeus, Sakia, ha Mirma. An re ma o y vebyon, pennow teyluyow. 11A Hushim y wreg ev a dhineythis Abitub hag Elpaal. 12Elpaal a'n jevo tri mab: Eber, Misham, ha Shemed neb a dhrehevis Ono ha Lod ha'y threvow. 13Ynwedh Beria ha Shema; yth ens i pennow teyluyow trigys yn Ayyalon, hag i a fesyas trigoryon Gath; 14Ahio, Shashak hag Yeremoth, 15Zebadia, Arad, Eder, 16Mighal, Yshpa, ha Yoha o mebyon Beria. 17Zebadia, Meshullam, Hizki, Heber, 18Yshmeray, Yzlia, ha Yobab o mebyon Elpaal. 19Yakim, Zikri, Zabdi, 20Elienay, Sillethay, Eliel, 21Adaya, Beraya, ha Shimrath o mebyon Shimei. 22Yshpan, Eber, Eliel, 23Abdon, Zikri, Hanan, 24Hanania, Elam, Anthothia, 25Yfdeya, ha Penuel o mebyon Shashak. 26Shamsheray, Sheharia Athalia, 27Yaareshia, Elias, ha Zikri o mebyon Yeroham. 28An re ma o pennow teyluyow, herwydh aga henedhow, pennternedh. An re ma esa trigys yn Yerusalem.\n29Yn Gibeon yth esa trigys Yeiel,8:29 Yeiel: O siwya unn dornskrif a'n Septuagint, ha 1Kr 9:35. Nyns usi y'n tekst ebrow. tas Gibeon, gans y wreg, Maaka. 30Y vab kynsa-genys: Abdon, ena Sur, Kish, Baal, Nadab, 31Gedor, Ahio, Zeker, 32ha Mikloth neb a dhineythis Shimea. An re ma esa trigys ryb aga breder yn Yerusalem. 33Ner a dhineythis Kish, Kish a dhineythis Sowl, Sowl a dhineythis Yonathan, Malkishua, Abinadab, hag Eshbaal. 34Mab Yonathan o Merib-baal; ha Merib-baal a dhineythis Mika. 35Mebyon Mika: Pithon, Melek, Tarea, hag Ahaz. 36Ahaz a dhineythis Yehoyada; Yehoyada a dhineythis Alemeth, Azmaveth, ha Zimri; Zimri a dhineythis Mosa. 37Mosa a dhineythis Binea; Rafa o y vab, Elasa y vab, Asel y vab. 38Asel a'n jevo hwegh mab, ha'n re ma yw aga henwyn: Azrikam, Bokeru, Yshmael, Shearia, Obadia, ha Hanan. Oll an re ma o mebyon Asel. 39Mebyon Eshek y vroder: Ulam y gynsa-genys, Yeush an nessa, hag Elifelet an tressa. 40Mebyon Ulam o kasoryon alloesek, sethoryon, hag i a's tevo lies mab ha lies mab-wynn, kans ha hanter-kans. Oll an re ma o Benyaminysi.


Compare Bible readings for Niverow 21 in the ABK and the BNET - Bible Society\nAn Sarf a Vrons\n1Pan glewas an Kananyas, myghtern Arad, esa trigys y'n Negeb, bos Ysrael ow tos dre fordh Atharim, ev a vatalyas orth Ysrael ha kemmeres re anedha yn kethneth. 2Hag Ysrael a wrug ambos dhe'n ARLOEDH, ow leverel, ‘Mar mynnydh yn hwir ri an bobel ma y'm dorn, ena my a wra sakra aga sitys dhe dhistruyans.’ 3Ha'n ARLOEDH a glewas lev Ysrael, hag a ros an Kananysi yn y dhorn;21:3 yn y dhorn: Ow siwya an Septuagint ha'n Syriek. Nyns usi an geryow y'n tekst ebrow. hag i a's sakras dhe dhistruyans, ha'ga sitys; ytho hanow an tyller a veu gelwys Horma.\n4A-dhiworth menydh Hor i eth yn-kerdh der an fordh dhe'n Mor Rudh dhe vos a-dro dhe bow Edom; ha'n bobel a dheuth ha bos digolonnek war an fordh. 5Ha'n bobel a gewsis erbynn Duw hag erbynn Moyses, ‘Prag y'gan dresys yn-mes a Ejyp dhe verwel y'n gwylvos? Rag nyns eus boes na dowr, ha kas yw genen an boes diles ma.’ 6Ena an ARLOEDH a dhannvonas serf tanek yn mysk an bobel, hag i a vrathas an bobel, may ferwis lies den a Ysrael. 7Ha'n bobel a dheuth dhe Moyses, ha leverel, ‘Ni re beghas, rag ni a gewsis erbynn an ARLOEDH hag er dha bynn; gwra pysi dhe'n ARLOEDH, may kemmerro an serf dhe-ves ahanan.’ Ytho Moyses a bysis rag an bobel. 8Ha'n ARLOEDH a leveris dhe Moyses, ‘Gwra ragos sarf danek, ha'y gorra war beul; ha peub re beu brethys, pan y's gwel, a wra bewa.’ 9Ytho Moyses a wrug sarf a vrons, ha'y gorra war beul; ha mar prattha sarf den vytholl, ev a virsa orth an sarf vrons ha bewa.\nAn Kerdh dhe Moab\n10Ha mebyon Ysrael eth yn-kerdh, ha kampya yn Oboth. 11Hag i eth yn-kerdh a-dhiworth Oboth, ha kampya yn Iye-abarim, y'n gwylvos usi a-dal Moab, war-tu ha'n howldrevel. 12Alena i eth yn-kerdh, ha kampya yn nans Zered. 13Alena i eth yn-kerdh, ha kampya a'n tu arall dhe Arnon, usi y'n gwylvos a ystynn a-dhiworth or an Amorysi; rag Arnon yw or Moab, yntra Moab ha'n Amorysi. 14Rakhenna yth yw leverys yn Lyver Breselyow an ARLOEDH,\n‘Waheb yn Sufa ha'n nansow a Arnon\n15ha ledrow an nansow\na ystynn dhe drigva Ar,\nhag a boes trohag or Moab.’\n16Hag alena i a besyas mos bys yn Beer; henn yw an puth a gewsis anodho an ARLOEDH dhe Moyses, ‘Kuntell an bobel war-barth, ha my a re dhedha dowr.’ 17Ena Ysrael a ganas an gan ma:\n‘Sav, a buth!\n18An bennsevigyon a balas an puth,\ngwelhevin an bobel a'n kleudhyas\ngans an dernwelenn, gans aga gwelynni.’\nHa dhiworth an gwylvos i eth dhe Mattana, 19hag a-dhiworth Mattana dhe Nahaliel, hag a-dhiworth Nahaliel dhe Bamoth, 20hag a-dhiworth Bamoth dhe'n nans yn gwel Moab ryb penn Pisga hag a vir war-woeles war an gwylvos.21:20 an gwylvos: Ebrow Yeshimon, martesen hanow tyller.\nFethans Sihon Myghtern an Amorysi\n21Ena Ysrael a dhannvonas kannasow dhe Sihon myghtern an Amorysi, ow leverel, 22‘Gas vy dhe dremena dre dha dir; ny dreylyn a-denewen yn gwel nag yn gwinlann; ny wren eva dowr a buth; ni a wra mos yn fordh-veur an myghtern, bys pan dremensyn dha diredh.’ 23Mes ny asas Sihon Ysrael dhe dremena y diredh. Ev a guntellas war-barth oll y bobel, hag eth yn-mes erbynn Ysrael dhe'n gwylvos, hag a dheuth dhe Yahas, hag a vatalyas orth Ysrael. 24Hag Ysrael a'n gweskis gans min an kledha, ha kemmeres yn perghennogeth y dir a Arnon dhe Yabbok, bys y'n Ammonysi; rag krev o or an Ammonysi. 25Hag Ysrael a gemmeras oll an sitys ma, hag Ysrael a drevesigas sitys oll an Amorysi, yn Heshbon, hag yn oll y wigow. 26Rag Heshbon o sita Sihon myghtern an Amorysi, re omladhsa erbynn myghtern Moab, kyns ha kemmeres oll y dir yn-mes a'y dhorn, bys yn Arnon. 27Yndella an ganoryon a lavarow koth a lever,\n‘Dewgh dhe Heshbon, gesewgh hi dhe vos drehevys,\nbedhes fondys sita Sihon.\n28Rag tan eth yn-rag a-dhiworth Heshbon,\nflamm dhiworth sita Sihon.\nEv a gowlloskas Ar Moab,\narlydhi breow Arnon.\n29Go-jy, A Moab!\nTy yw diswrys, a bobel Kemosh!\nEv re wrug y vebyon yn fowesigyon,\nha'y vyrghes yn kethesow,\ndhe vyghtern an Amorysi, Sihon.\n30Ni re dennas sethow er aga fynn;\ndistruys yw a Heshbon bys yn Dibon,\nha ni re wastyas bys yn Nofah, bys yn Medeba.’\nFethans Og Myghtern Bashan\n31Yndellma Ysrael a drigas yn pow an Amorysi. 32Ha Moyses a dhannvonas dhe aspia Yazer; hag i a gemmeras y wigow, ha fesya an Amorysi esa ena. 33Ena i a dreylyas ha mos der an fordh dhe Bashan; hag Og myghtern Bashan a dheuth yn-mes er aga fynn, ev ha'y bobel oll dhe vatalyas, yn Edrei. 34Mes an ARLOEDH a leveris dhe Moyses, ‘Na borth own anodho; rag my re'n ros y'th dorn, hag oll y bobel, ha'y dir; ha ty a wra dhodho par dell wrussys dhe Sihon myghtern an Amorysi, esa trigys yn Heshbon.’ 35Ytho i a'n gweskis, ha'y vebyon, ha'y bobel oll, bys pan nag esa fowesik vytholl gesys dhodho; hag i a bewas y dir.


Compare Bible readings for 2 Myghternedh 14 in the ABK and the NRSV - Bible Society\n2 Myghternedh14 ABK\nAmasia a Reyn war Yuda\n1Y'n nessa blydhen a Yehoash mab Yehoahaz myghtern Ysrael, Amasia mab Yoash myghtern Yuda a dhallathas reynya. 2Pymp bloedh warn ugens o ev pan dhallathas reynya, hag ev a reynyas naw blydhen warn ugens yn Yerusalem. Hanow y vamm o Yehoaddan a Yerusalem. 3Ev a wrug an pyth o ewn yn golok an ARLOEDH, mes a-der kepar ha Davydh y das; ev a wrug pup-tra kepar dell re wrussa Yoash y das. 4Ny veu an tylleryow ughel kemmerys dhe-ves: an bobel a besyas sakrifia ha leski offrynnow war an tylleryow ughel. 5Kettell veu an vyghterneth fastys yn y leuv, ev a ladhas y wesyon re ladhsens an myghtern y das. 6Mes ny ladhas fleghes an voldroryon, herwydh an pyth yw skrifys yn lyver lagha Moyses, le may worhemmynnis an ARLOEDH, ‘Ny vydh tasow ledhys rag mebyon, ha ny vydh mebyon ledhys rag tasow; mes pubonan a vydh ledhys rag y begh y honan.’14:6 : Dew 24:16.\n7Ev a ladhas deg mil Edomyas yn nans an Hoelan ha dalghenna Sela dre vresel, ha'y henwel Yoktheel, dell yw bys y'n jydh hedhyw.\n8Ena Amasia a dhannvonas kannasow dhe vyghtern Yehoash mab Yehoahaz mab Yehu myghtern Ysrael, ow leverel, ‘Deus, miryn an eyl orth y gila fas orth fas.’ 9Yoash myghtern Ysrael a dhannvonas ger dhe Amasia myghtern Yuda, ow leverel, ‘An askallenn yn Lebanon a dhannvonas messaj dhe gederwydhenn yn Lebanon, ow leverel, “Ro dha vyrgh dhe'm mab avel gwreg”; mes best gwyls yn Lebanon a dremenas, hag a drettyas war an askallenn. 10Ty re weskis Edom, dhe wir, ha dha golonn re'th trehevis. Bydh lowen gans an glori ha gorta y'n chi; rag prag y fynnydh entra yn trobel ha koedha, ty ha Yuda genes?’\n11Mes ny vynna Amasia klewes. Rakhenna Yehoash myghtern Ysrael eth yn-mes. Ev hag Amasia myghtern Yuda a viras an eyl orth y gila fas orth fas yn Beth-shemesh yn Yuda. 12Yuda a veu fethys gans Ysrael, ha pub gour a fias dh'y dylda. 13Yehoash myghtern Ysrael a gemmeras Amasia myghtern Yuda mab Yehoash mab Ahazia yn Beth-shemesh. Ev a dheuth dhe Yerusalem ha gul aswa yn fos Yerusalem dhiworth Yet Efraym bys yn Yet an Gornell, peswar kans kevelin. 14Ev a gemmeras oll an owr hag arghans, hag oll an lestri a veu kevys yn chi an myghtern, hag yn tresorvaow chi an myghtern, ha goestlow, ha dehweles dhe Samaria.\n15Gweythresow erell Yehoash a wrug, ha'y nerth, ha fatell vatalyas orth Amasia myghtern Yuda, a nyns yns i skrifys yn lyver kovadhow myghternedh Ysrael? 16Yehoash a goskas gans y dasow, hag a veu ynkleudhys yn Samaria gans myghternedh Ysrael; ha Yeroboam y vab a reynyas yn y le.\n17Amasia mab Yoash myghtern Yuda a vewa pymthek blydhen wosa mernans Yehoash mab Yehoahaz. 18Gweythresow erell Amasia, a nyns yns i skrifys yn lyver kovadhow myghternedh Yuda? 19I a wrug bras er y bynn yn Yerusalem, hag ev a fias dhe Lakish; mes i a dannvonas war y lergh dhe Lakish ha'y ladha ena. 20I a'n dros war vergh, hag ev a veu ynkleudhys yn Yerusalem gans y dasow yn sita Davydh. 21Hag oll pobel Yuda a gemmeras Azaria, o hwetek bloedh, ha gul dhodho bos myghtern yn le y das Amasia. 22Ev a dhrehevis Elath, ha'y daskorr dhe Yuda, wosa an myghtern dhe goska gans y dasow.\nYeroboam II A Reyn War Ysrael\n23Y'n pymthegves blydhen a Amasia mab Yoash myghtern Yuda, Yeroboam mab Yoash myghtern Ysrael a dhallathas reynya yn Samaria, ha reynya unn vlydhen ha dew-ugens. 24Ev a wrug an pyth o drog yn golok an ARLOEDH: ny dhibarthas dhiworth oll peghosow Yeroboam mab Nebat, a wrug dhe Ysrael pegha. 25Ev a dhaswrug or Ysrael dhiworth Lebo-hamath bys yn mor Araba, herwydh ger ARLOEDH Ysrael, a gewsis dre leuv y was Yona mab Amittay, an profoes a Gath-hefer. 26Rag an ARLOEDH a welas bos ahwer Ysrael pur hwerow; nyns esa denvyth gesys, keth po rydh, na denvyth dhe weres Ysrael. 27Mes ny lavarsa an ARLOEDH ev dhe dhefendya hanow Ysrael yn-dann nev; ytho ev a's sawyas dre leuv Yeroboam mab Yoash.\n28Gweythresow erell Yeroboam, ha pup-tra a wrug, ha'y nerth in breselyow, ha fatell dhaskavas Damaskus ha Hamath rag Ysrael,14:28 rag Ysrael : Ow siwya an Syriek. Ebrow re bia dhe Yuda, rag Ysrael. a nyns yns i skrifys yn lyver kovadhow myghternedh Ysrael? 29Yeroboam a goskas gans y dasow, gans myghternedh Ysrael; ha Zekaria y mab a reynyas yn y le.


Gorthtro dempredh - Wikipedia\nMog lettys gans gorthtro dempredh yn Lochcarron, Alban\nstudh an ayrgylgh\nYn keweronieth, gorthtro dempredh yw varyans dhyworth chanj normal tempredh gans ughelder. Dell yw usys, an kevradh chanj adiabatik a styr tempredh an ayr dhe lehe gans ughelder y'n troposfer. Yn gorthtro dempredh, ayr tomm a hwer a ugh ayr yeyn.\nGorthtro dempredh a syns defolyans ayr, avel mogniwl, ogas dhe'n nor. Gorthtro ynwedh a yll lettya dardhegyans, owth oberi avel "gorher". Mar kwrello'n "gorher" terri, dardhegyans a'n glybor yn yr ayr a yll kawsya tewydh taran drog. Yn hinyow yeyn, gorthtro dempredh a yll kawsya glaw rewys.\nYn Kernow, an chif acheson rag furvya gorthtro dempredh yw gwaskedh ughel. Hemm a leha krefter gwynsow a allsa distrui an worthtro. An estrik a gomolennow a styr tempredhow dhe godha, ha drefen hemma, an ayr a segh ha tommhe. An nivel a ayr tomm a yll oberi avel "gorher" ha synsi ayr yeyn war woles an nans. Y'n fordh ma an worthtro a furv.\nGorthtroyow yw moyha kemmyn y'n gwav pan vo niwl synsys y'n ayr a-is, mes i a yll hwarvos neb termyn a'n vledhen.\nGorthtro dempredh yn Pow an Lynnyn\nMogniwl synsys gans gorthtro dempredh yn cita Almaty, Pow Kazagh\nMenydh Fan y Bîg yn Kembra a-ugh gorthtro dempredh\nDiwettha golegyans an folen ma a veu an 1 Me 2022, dhe 14:36.


Compare Bible readings for Malaki 3 in the ABK and the KJV - Bible Society\nKannas an Kevambos a Dheu\n1Otta, my a dhannvon ow hannas, hag ev a wra pareusi an fordh a-ragov! Ha'n Arloedh a hwilowgh a dheu a-dhesempis dh'y dempel; ha kannas an kevambos, a hwensowgh, otta, ev a wra dos, yn-medh ARLOEDH an luyow. 2Mes piw a yll perthi dydh y dhevedhyans? Piw a yll sevel pan omdhiskwa? Rag ev a vydh avel tan an purheor, avel sebon an troghyer. 3Ev a esedh dhe lanhe ha dhe burhe arghans; ev a wra glanhe mebyon Levi hag ev a's purha avel owr hag arghans, hag i a dhre dhe'n ARLOEDH offrynn yn ewnder. 4An offrynn a Yuda ha Yerusalem a vydh plegadow dhe'n ARLOEDH, kepar hag y'n dydhyow koth, ha kepar hag yn blydhynyow kyns.\n5Ha my a dheu nes dhywgh rag breus. Ha my a vydh test uskis erbynn an hudoryon ha'n avoutroryon, ha'n re a de yn fals, hag erbynn an re a doell an gweythor a'y wober, an wedhwes ha'n omdhivas, ha treylya dhe-ves an alyon, ha na berthons own ahanav, yn-medh ARLOEDH an luyow.\n6Rag my yw an ARLOEDH, ny wrav vy chanjya, ha hwi fleghes Yakob, nyns owgh hwi devedhys dhe dhiwedh. 7A-dhia dhydhyow agas tasow, hwi a dhibarthas a'm gorhemmynnow, ha ny wrussowgh aga obaya. Dehwelewgh dhymmo vy ha my a dhehwel dhywgh, yn-medh ARLOEDH an luyow. Hwi a lever, ‘Fatell dhehwelyn?’\nNa Ledrewgh dhiworth Duw\n8A lader den dhiworth Duw? Mes hwi a lader dhiworthiv. Hwi a lever, ‘Fatell ledryn dhiworthis?’ An dega ha'n offrynn! 9Hwi yw yn-dann volleth, a-ban esowgh hwi ow ladra ahanav, an genedhel gowal! 10Drewgh an dega dien a-ji dhe'n withva, may fo boes3:10 boes: Po preydh. y'm chi. Prevewgh vy yn hemma, yn-medh ARLOEDH an luyow. A ny igorav an fenestri a nev ha diveri bennath ragowgh yw moy ages lowr? 11My a wra keredhi an hes a dhevor ragowgh hwi ma na dhistru an frut a'gas tir, ha'n gwinbrenn y'n gwel ny vydh heb frut, yn-medh ARLOEDH an luyow. 12Ena oll an kenedhlow a wra agas gelwel gwynnvys, drefenn hwi dhe vos gwlas dhesiradow, yn-medh ARLOEDH an luyow.\n13Hwi re gewsis geryow hwerow er ow fynn, yn-medh an ARLOEDH. Hwath hwi a lever, ‘Fatell gewssyn er dha bynn?’ 14Hwi a leveris, ‘Euver yw servya Duw. Pandr'a veu agan gwayn ow kwitha y jarj hag ow kerdhes a-derdro avel kynoryon a-rag ARLOEDH an luyow? 15Mes lemmyn ni a elow an re orgelus gwynnvys. Devri, drogoberoryon re sewenis, hag ynwedh an re a dhefias Duw a dhienkas.’\nGober an Dus Lel\n16Ena an re a berthi own a'n ARLOEDH a geskewsis an eyl gans y gila, ha'n ARLOEDH a woslowas ha klewes. Lyver kovadh a veu skrifys a-ragdho a-dro dhe'n re a owna an ARLOEDH ha prederi a'y Hanow. 17I a vydh dhymmo vy, yn-medh ARLOEDH an luyow, ow thresor arbennik y'n jydh may hwrav vy oberi. My a gemmer truedh anedha par dell gemmer den truedh a'y vab neb a'n serv. 18Hag arta hwi a wra dissernya ynter an den gwiryon ha'n tebelwas, ynter an den a serv Duw ha neb na'n serv.


2ch 19 (ABK) - Bible Society\n2ch 19 ABK\n8Yn Yerusalem ynwedh Yehoshafat a apoyntyas re a'n Levysi ha'n oferysi ha pennow teyluyow Ysrael dhe ri breus an ARLOEDH, ha dhe vos maynoryon yn dadhlow rag an re trigys yn Yerusalem.19:8 rag an re trigys yn Yerusalem : Ow siwya an Septuagint ha'n Vulgat. 9Ev a worhemmynnis dhedha: ‘Hwi a wra hemma yn own a'n ARLOEDH, yn lelder hag a leun golonn. 10Yn pub ken a dheu a-ragowgh dhiworth agas breder trigys yn aga sitys, yn skoellya goes, po treuspassow erell erbynn an lagha, an gorhemmynnow, an ordenansow, po an rewlys, ena hwi a's gwarn, rag na vons kablus dre begha erbynn an ARLOEDH, ha rag na dheffo konnar warnowgh ha war agas breder. Mar kwrewgh yndella, ny vydhowgh kablus. 11Amaria an arghoferyas, yma ev warnowgh yn oll an traow a doch an ARLOEDH; ha Zebadia mab Yshmael, pennsevik chi Yuda, yn oll antraow a doch an myghtern; ha'n Levysi yw agas soedhogyon. Bedhewgh krev ha hardh, ha re bo an ARLOEDH gans an re 'vas!’


Los Altos, Amerika Kres - Wikipedia\nLos Altos, Amerika Kres\nDesedhans Los Altos yn Amerika Kres.\nLos Altos ("An Ugheldiryow" yn Spaynek) yw ranndir Amerika Kres a veu keworrys avel hweghves stat dhe'n Repoblek Kesunys a Amerika Kres y'n blydhynyow 1830. Quetzaltenango o an pennsita ha desedhys veu dhe'n west a Gwatemala dell yw hedhyw, hag a rannow a Chiapas.\nDevedhyans an stat o an dyffransow politek ha tynnder ynter Sita Gwatemala dhe'n eyl parth ha Quetzaltenango ha rannow erell a Amerika Kres a'n howlsehdhes dh'y gila. Dadhlow a-dro dhe dhibarth dhiworth Gwatemala a dhallathas termyn berr wosa anserghogeth Amerika Kres dhiworth Spayn y'n vlydhen 1821. Spas rag stat diblans a veu dyghtys gans an Gesva Gorf-laghek Kesunys synsys mis-Du 1824, mes yth esa gorthter bras lowr dhe'n dibarth yn Sita Gwatemala.\nAnserghogeth Los Altos dhiworth Gwatemala a veu derivys yn soedhogel an 2ª a vis-Hwevrer, 1838. An governans kesunys a aswonnis Los Altos avel hweghves stat an kesunyans ha ri esedhow dhe gannasow Los Altos y'n Kuntelles Kesunys an 5es a vis-Metheven y'n vlydhen na. Baner Los Altos o varyans a huni an Kesunyans Amerika Kres, gans sel gres ow tiskwedhes loskvenydh y'n keyndir ha kwetsal (po 'quetzal', edhen leel) a-rag. An kynsa baner Amerika Kres o hemma a wrug devnydh a'n kwetsal avel arwoedh; hi re bia rann baner Gwatemala a-dhia 1871.\nHa'n Kesunyans ow prewi yn bresel sivil, Los Altos a dhiskleryas y vos repoblek anserghek. Quetzaltenango ha rann vras a Los Altos a veu dres a-berth yn Gwatemala dre wal gans lu Rafael Carrera y'n vlydhen 1840. Ledrys dre wonn herwydh gorhemmynnadow Carrera veu brassa rann soedhogyon an governans synsys a Los Altos. Ow kwaynya les y'n studh kemmyskys, rannow a'n pyth re bia Amerika Kres yn Chiapas arnowedh a'n howldrehevel a veu synsys gans Meksiko.\nY'n blydhynyow 1844, 1848 ha 1849 sordyansow heb sewen erbynn turantieth Carrera a dherivas anserghogeth Los Altos arta dre dermyn berr.\nDiblans yw an ranndir hwath hedhyw, ha "Los Altos" yw les-hanow hwath rag an ranndir a Guatemala a-dro dhe Quetzaltenango. Y'n keth maner aswonnys yw rann an stat kyns, hag yw lemmyn yn Meksiko, avel "Los Altos de Chiapas".\nLast edited on 8 Meurth 2013, at 13:34\nDiwettha chanj an folen ma a veu an 8 Meurth 2013, dhe 13:34.


Compare Bible readings for Yeremia 23 in the ABK and the NRSV - Bible Society\nAn ARLOEDH ha'y Dheves\n1Go-i an vugeledh a dhistru ha skattra deves ow feurva! yn-medh an ARLOEDH. 2Rakhenna yndellma y lever an ARLOEDH, Duw Ysrael, erbynn an vugeledh a vugel ow fobel: Hwi re skattras ow deves ha'ga fesya, ha ny woelsowgh warnedha. Ytho my a vysyt warnowgh drogedh agas gwriansow, yn-medh an ARLOEDH. 3Ha my a guntell remenant ow flokk yn-mes a'n tiryow ma's fesis ha'ga dri arta dh'aga horlann, hag i a dheg froeth ha kressya. 4Ha my a worr bugeledh warnedha dh'aga bugelya; ha ny berthons own namoy na bos dyegrys, na fyllel, yn-medh an ARLOEDH.\nAn Skorrenn Wiryon\n5Otta, an dydhyow a dheu, yn-medh an ARLOEDH, pan dhrehavav dhe Davydh Skorrenn wiryon, ha myghtern a reyn ha sewena, hag a wra gwirvreus hag ewnder y'n tir. 6Yn y dhydhyow Yuda a vydh selwys hag Ysrael a vew yn sawder. Ha hemm yw an hanow may fydh gelwys: An ARLOEDH agan Ewnder.\n7Ytho, yma an dydhyow ow tos, yn-medh an ARLOEDH, ma na vydh leverys namoy, ‘Dell vew an ARLOEDH neb a dhros mebyon Ysrael yn-mes a bow Ejyp’, 8mes ‘Dell vew an ARLOEDH neb a dhros ha hembronk has chi Ysrael yn-mes a dir an gogledh hag yn-mes a oll an powyow ma's fesis.’ Ena triga a wrons yn aga thir aga honan.\nErbynn an Fals Profoesi\n9A-dro dhe'n brofoesi:\nOw holonn ynnov yw terrys,\now eskern oll a gren;\navel gour medhow ov,\nhag avel gour fethys gans gwin,\ndrefenn an ARLOEDH,\nha drefenn geryow y sansoleth.\n10Rag an tir yw leun a avoutroryon;\ndrefenn an molleth an tir a dhesygh,\nha peurvaow an difeythtir yw krinys.\nAga hyns yw drog,\nha'ga nerth nyns yw ewn.\n11Rag ha profoes hag oferyas yw ansans;\nhwath yn ow chi my re gavas aga drogedh,\n12Ytho aga fordh a vydh\navel hynsyow slynk y'n tewlder,\nmay fydhons herdhys ynna ha koedha:\nrag my a dhre drogedh warnedha\n13Yn profoesi Samaria\nmy re welas tra dhivlas:\ni a brofoesas re Baal,\nha gul dhe'm pobel mos yn stray.\n14Hag yn profoesi Yerusalem:\nmy re welas tra skruthus:\navoutri a wrons, ha kerdhes yn gowyow;\ni a grevha diwla an dhrogoberoryon,\nma na dreyl nagonan a-dhiworth y dhrogedh;\nyth yns i oll avel Sodom dhymm,\nha'y annedhysi avel Gomorra.\n15Ytho yndellma y lever ARLOEDH an luyow a-dro dhe'n brofoesi:\n‘Otta, my a's boes gans fuelenn\nha gul dhedha eva dowr gwenonek;\nrag a-dhiworth profoesi Yerusalem\nansansoleth res eth yn oll an tir.’\n16Yndellma y lever ARLOEDH an luyow: Na woslowewgh orth geryow an brofoesi a brofoes dhywgh; i a'gas gwra koeg: i a gews gwelesigeth aga holonn aga honan, a-der a-dhiworth ganow an ARLOEDH. 17I a lever dhe'n re a dhispres ger an ARLOEDH, ‘Hwi a'gas bydh kres’, ha dhe bubonan a siw gorthter y golonn, ‘Ny dheu terroes warnowgh.’\n18Rag piw re sevis yn konsel an ARLOEDH,\nha gweles ha klewes y er?\nPiw re woslowas orth y er ha'y glewes?\n19Otta, korwyns an ARLOEDH!\nkonnar res eth yn-mes,\nhag annawel ow troyllya:\ntroyllya a wra war benn an debeles.\n20Ny dreyl sorr an ARLOEDH dhe-ves\nbys pan wra ev kompoesa ha kowlwul\ntowlow y golonn.\nY'n dydhyow diwettha hwi a'n konvedh yn kler.\n21Ny dhannvenis an brofoesi\nmes i a boenyas;\nny gewsis dhedha\nmes i a brofoesas.\n22Mes mar saffens y'm kusul,\nha gul dhe'n bobel klewes ow geryow,\nena i a'n dreylsa dhiworth aga drog fordh,\nhag a dhrogedh aga gwriansow.\n23Ov vy Duw usi yn ogas, yn-medh an ARLOEDH, a-der Duw usi pell? 24A yll gour omgudha yn tylleryow kudhys ma na'n gwelav? yn-medh an ARLOEDH. A ny wrav lenwel nev ha nor? yn-medh an ARLOEDH. 25My re glewas an pyth a lever an brofoesi usi ow profoesa gowyow y'm hanow, ow leverel, ‘My re hunrosas, my re hunrosas!’ 26Pes termyn y fydh hemma yn kolonn an brofoesi a brofoes gowyow, hag a brofoes toell aga holonn aga honan? 27I a vynn gul dhe'm pobel ankevi ow hanow der aga hunrosow, a leverons an eyl dh'y gila, dell ankovas aga thasow ow hanow drefenn Baal. 28An profoes neb a'n jeves hunros, gas dhodho derivas an hunros, ha neb a'n jeves ow ger, gas ev dhe gewsel ow ger yn lel. Pyth yw an kulyn dhe'n gwaneth? yn-medh an ARLOEDH. 29A nyns yw ow ger avel tan? yn-medh an ARLOEDH, hag avel morthol a derr karrek dhe demmyn? 30Otta ytho, yth esov erbynn an brofoesi, yn-medh an ARLOEDH, a lader ow geryow an eyl a'y gila. 31Otta, yth esov erbynn an brofoesi, yn-medh an ARLOEDH, rag i a wra devnydh a'ga thaves aga honan ha leverel, ‘Y lever an ARLOEDH.’ 32Otta, yth esov erbynn an re a brofoes fals hunrosow, yn-medh an ARLOEDH, hag a wra aga derivas, ha gul dhe'm pobel mos yn stray der aga gowyow ha'ga bostya; mes ny's dannvenis, na gorhemmynna dhedha; ytho ny vydhons dhe les rag an bobel ma, yn-medh an ARLOEDH.\n33Ha pan wovynn orthis an bobel ma, po an profoes, po oferyas, ‘Pyth yw begh an ARLOEDH?’ ty a lever dhedha, ‘Hwi yw an begh,23:33 Hwi yw an begh: Amendys, ow siwya an Septuagint ha'n Vulgat. Ebrow Py begh? ha my a wra agas forsakya, yn-medh an ARLOEDH.’ 34Ha'n profoes, po an oferyas, po an bobel neb a lever, ‘Begh an ARLOEDH’, my a gessydh an gour na ha'y ji. 35Yndella hwi a lever peub dh'y gentrevek, ha peub dh'y vroder, ‘Pandr'yw gorthyp an ARLOEDH?’ ha ‘Pandr'a leveris an ARLOEDH?’ 36Mes ny venegowgh ‘Begh an ARLOEDH’ namoy; rag ger pub den a vydh y vegh y honan; rag hwi re gammdreylyas geryow an Duw bew, ARLOEDH an luyow, agan Duw. 37Yndellma ty a lever dhe'n profoes, ‘Pandr'a worthybis an ARLOEDH dhis?’ ha ‘Pandr'a leveris an ARLOEDH?’ 38Mes mar leverowgh ‘Begh an ARLOEDH’, yndellma y lever an ARLOEDH: Drefenn hwi dhe leverel an ger ma, ‘Begh an ARLOEDH’, pan dhannvenis dhywgh, ow leverel, Ny leverowgh, ‘Begh an ARLOEDH’, 39rakhenna otta, my a'gas ankev yn tien, ha'gas tewlel dhe-ves dhiworth ow fas, hwi ha'n sita a res dhywgh ha dh'agas tasow. 40Ha my a dhre warnowgh despit bynitha ha meth bynitha, na vydh ankevys.


5Lemmyn yth esa Sowl ow tos a-dhiworth an gwel a-dryv an chatel; ha Sowl a leveris, ‘Pandr'a hwer dhe'n bobel? Prag yth esons i owth oela?’ Ytho i a dherivas dhodho geryow gwer Yabesh. 6Ha Spyrys Duw a dheuth war Sowl pan glewas ev an geryow ma, ha'y sorr a dhewis yn feur. 7Ev a gemmeras yew a oghen, ha'ga threghi yn temmyn ha'ga dannvon dre oll pow Ysrael dre leuv kannasow, ow leverel, ‘Piwpynag na dheffo yn-rag wosa Sowl ha Samuel, yndella y fydh gwrys dh'y oghen ev!’ Ena own a'n ARLOEDH a goedhas war an bobel, hag i a dheuth yn-mes kepar hag unn gour. 8Pan wrug ev aga huntelles yn Bezek, mebyon Ysrael o tri hans mil, ha mebyon Yuda deg mil warn ugens. 9I a leveris dhe'n kannasow neb a dheuth, ‘Yndella hwi a lever dhe wer Yabesh-gilead: “A-vorow erbynn an termyn may fydh an howl toemm, hwi a'gas bydh delivrans.” ’ An kannasow a dheuth ha derivas hemma orth gwer Yabesh, ha lowen ens. 10Rakhenna gwer Yabesh a leveris, ‘A-vorow ni a dheu yn-mes dhywgh, ha hwi a yll gul dhyn pypynag a hevel da dhywgh.’ 11An nessa dydh Sowl a rannas an bobel yn teyr rann, hag orth goel an bora i a dheuth a-bervedh y'n kamp ha ladha an Ammonysi bys toemmder an jydh; ha'n re a veu gesys a skattras, ma nag esa dew anedha gesys war-barth.


1 Korinth 12 (ABK) - Bible Society\n1 Korinth12 ABK\n1Lemmyn, a-dro dhe daklow spyrysek, breder, ny vynnav orthowgh bos heb godhvos. 2Dell wodhowgh, pan ewgh hwi paganys, dynys vewgh, ledys yn stray dhe idolys avlavar, yn py fordh pynag y fewgh ledys. 3Rakhenna my a afydh dhywgh na lever denvyth ‘Milligys re bo Yesu’ hag ev ow kewsel dre Spyrys Duw, keffrys na yll denvyth leverel ‘Yesu yw an Arloedh’ marnas der an Spyrys Sans.\n4Lemmyn rohow a lies eghenn yma, mes an keth Spyrys; 5ha soedhow a lies eghenn yma, mes an keth Arloedh; 6hag oberyansow a lies eghenn yma, mes an keth Duw yw a ober pup-tra yn tus oll. 7Mes dhe bub huni yw res diskwedhyans an Spyrys rag an les kemmyn. 8Rag dhe onan yw res der an Spyrys lavar a skentoleth, dhe onan arall lavar a wodhvos herwydh an keth Spyrys, 9dhe onan arall fydh der an keth Spyrys, ha dhe onan arall rohow a yaghheans der an keth12:9 keth: War-lergh re a'n dornskrifow unn. Spyrys, 10dhe onan arall galloes dhe oberi merklys, dhe onan arall profoesans, dhe onan arall godhvos dhe dhissernya yntra spyrysyon, dhe onan arall divers tavosow, ha dhe onan arall styr tavosow; 11hag oberys yw oll an traow ma gans an unn ha'n keth Spyrys, neb a re, dell vynn ev, dhe gettep penn y rann y honan.\nUnn Korf gans Lies Esel\n12Rag kepar dell yw an korf onan, ha ganso lies esel, (mes eseli an korf, kynth yns lies, yw unn korf), yndella ynwedh yw Krist. 13Rag der unn Spyrys ni oll a veu besydhys yn unn korf, Yedhewon po Grekys, kethyon po tus rydh, ha dhyn ni oll y feu gwrys dhe eva yn unn Spyrys.\n14Rag devri, an korf nyns yw a unn esel, mes a lies. 15Mar lavarra an troes, ‘Drefenn nag ov leuv, nyns ov rann a'n korf’, ny via byttele rann a'n korf. 16Ha mar lavarra an skovarn, ‘Drefenn nag ov lagas, nyns ov rann a'n korf’, ny via byttele rann a'n korf. 17Mar pe oll an korf lagas, ple fia an skovarn? Mar pe oll an korf klewes, ple fia tastya? 18Ytho, lemmyn Duw a worras an eseli, kettep onan, y'n korf par dell vynnas. 19Mar pe i oll unn esel, ple fia an korf? 20Lemmyn lies esel yma, mes unn korf. 21An lagas ny yll leverel dhe'n leuv, ‘Nyns eus dhymm edhomm ahanas’, na'n penn dhe'n treys, ‘Nyns eus dhymm edhomm ahanowgh’; 22mes moy es henna, rannow an korf hag a hevel bos gwanna yw anhepkorradow, 23ha rannow an korf hag yw le enorys, dell dybyn, yn kyrghynn an re ma ni a sett enor brassa, ha'gan rannow anonest yw dyghtys gans bern brassa, 24ma nag eus edhomm anodho dh'agan rannow onest. Mes Duw re gesunyas an korf y'n for' ma, ow ri enor brassa dhe'n rann may fyll enor dhedhi, 25ma na vo fols vyth y'n korf, mes may kemmerro an eseli an keth bern an eyl a'y gila. 26Mar kodhev unn esel, an eseli oll a wodhev ganso; mars yw enorys unn esel, an eseli oll a lowenha war-barth.\n27Lemmyn, hwi yw korf Krist, hag eseli anodho kettep penn. 28Ha Duw re ordenas y'n eglos, kynsa abesteli, nessa profoesi, tressa dyskadoryon, ena galloes dhe oberi merklys, ena rohow a yaghheans, a ri sokor, a venystra, a dhivers tavosow. 29Yw peub oll abesteli? Yw peub oll profoesi? Yw peub oll dyskadoryon? A ober peub oll merklys? 30Yw dhe beub oll galloes dhe yaghhe? A gews peub oll yn tavosow? A yll peub oll ri styryow? 31Mes yeunewgh yn ter an rohow ughella. Ha my a wra diskwedhes dhywgh fordh hwath bryntinna.


Compare Bible readings for Marc 11 in the ABK and the KJV - Bible Society\nMat 21:1-11; Luk 19:28-40; Yow 12:12-19\n1Ha pan dheuthons ogas dhe Yerusalem, bys yn Bethfage ha Bethani, dhe'n menydh Oliv, ev a dhannvonas dew a'y dhyskyblon 2ha leverel dhedha, ‘Ewgh y'n kastell usi a-ragowgh, hag ow mos ynno, a-dhesempis hwi a gyv ebel yn kelmys, warnodho bythkweth na wrug denvyth esedha; gwrewgh y dhigelmi, ha'y gyrghes. 3Ha mar lever dhywgh neb den, “Prag y hwrewgh hwi hemma?” leverewgh, “Yma dhe'n Arloedh edhomm anodho, ha hware ev a'n dastannvon omma.” ’11:3 War-lergh re a'n dornskrifow Yma dhe'n Arloedh edhomm anodho, ha hware ev a'n dastannvon omma. 4Hag i eth yn-kerdh ha kavoes ebel yn kelmys ogas dhe dharas a-ves y'n stret; hag i a'n digolmas. 5Ha re a'n dus esa ow sevel ena a leveris dhedha, ‘Pandr'a wrewgh hwi, ha hwi ow tigelmi an ebel?’ 6Hag i a gewsis orta kepar dell lavarsa Yesu, hag i a asas dhedha mos. 7Hag i a dhros an ebel dhe Yesu, hag a dewlis aga mantelli warnodho; hag ev a esedhas warnodho. 8Ha lies a lesas aga mantelli war an fordh; hag erell a lesas skorrennow delyek a dorrsens y'n gwelyow.11:8 hag erell a lesas skorrennow delyek a dorrsens y'n gwelyow: War-lergh re a'n dornskrifow hag erell ow terri skorrennow delyek a'n gwelyow, a's lesas y'n fordh. 9Ha'n re esa ow mos a-rag, ha'n re esa ow siwya, a armas,\nBennigys yw, neb a dheu yn hanow an Arloedh!\n10Bennigys yw gwlaskor agan tas Davydh, usi ow tos.\nHosanna y'n ughelder!’\n11Hag ev a dheuth dhe Yerusalem, dhe'n tempel; ha wosa ev dhe vires a-derdro war bup-tra, ha'n eur lemmyn diwedhes, ev eth yn-mes dhe Bethani gans an dewdhek.\nMolleth an Figbrenn\n12Ha ternos, pan esens ow tos a Bethani, yth esa nown dhodho. 13Hag ow kweles figbrenn a-bell ha dhodho del, ev a dheuth dhe weles mar kaffa neppyth warnodho, ha pan dheuth dhodho, ny gavas travyth saw del; rag nyns esa termyn figys. 14Ha Yesu a worthybis ha leverel dhodho, ‘Denvyth byth na dhybres frut ahanas alemma rag, bys vykken.’ Ha'y dhyskyblon a'n klewas.\nMat 21:12-17; Luk 19:45-48; Yow 2:13-22\n15Hag i a dheuth dhe Yerusalem. Ha devedhys a-ji dhe'n tempel, ev a dhallathas tewlel yn-mes an re esa ow kwertha hag ow prena y'n tempel, hag ev a dhomhwelis moesow an arghansoryon, hag esedhow an re esa ow kwertha kelemmi; 16ha ny vynna godhav denvyth dhe dhoen tra vytholl11:16 tra: Po daffar, po lester, po gwara. der an tempel. 17Hag yth esa ev ow tyski, hag ow leverel dhedha, ‘A nyns yw skrifys,\n“Ow chi a vydh gelwys chi pysadow\nrag oll an kenedhlow”?\nMes hwi re'n gwrug fow ladron.’ 18Ha'n bennoferysi ha'n skribys a glewas, hag i a hwila fatell allens y dhistrui; rag i a's teva own anodho drefenn bos marth gans oll an routh a'y dhyskas. 19Ha pan o devedhys gorthugher, ev11:19 ev: War-lergh re a'n dornskrifow i. eth yn-mes a'n sita.\nDyskas an Figbrenn Gwedhrys\n20Ha myttin, pan esens ow tremena, i a welas an figbrenn desyghys dhiworth an gwreydhyow. 21Ha Peder, ow perthi kov, a leveris dhodho, ‘Mester, awotta'n figbrenn a wrussys y villiga yw desyghys.’ 22Ha Yesu a worthybis ha leverel dhedha, ‘Bedhes genowgh fydh yn Duw. 23Yn hwir y lavarav dhywgh, piwpynag a lavarro dhe'n menydh ma “Ty bydh kemmerys yn-bann, ha bydh tewlys y'n mor” ha na dhouttyo yn y golonn, mes a grysso y hwyrvydh an pyth a gews, ev a'n kyv. 24Rakhenna my a lever dhywgh, pypynag a hwilowgh pan bysowgh, krysewgh y dhegemmeres,11:24 krysewgh y dhegemmeres: War-lergh re a'n dornskrifow krysewgh y'n degemmersowgh. ha hwi a'n kyv.\n25‘Ha peskweyth may seffowgh dhe bysi, gevewgh hwi, mara'gas beus travyth erbynn nebonan, rag may haffo agas Tas eus yn nevow dhywgh hwi agas kammweythresow. 26Mes hwi mar ny wrewgh hwi gava, agas Tas eus y'n nevow ny wra gava agas kammweythresow hwi.’11:26 Nyns usi an wers ma yn re a'n dornskrifow.\n27Hag i a dheuth arta dhe Yerusalem; ha pan esa ev ow kerdhes y'n tempel, an bennoferysi ha'n skribys ha'n henavogyon a dheuth dhodho, 28ha leverel dhodho, ‘Py awtorita dredho y hwre'ta an taklow ma, po piw a ros dhis an awtorita ma dh'aga gul?’ 29Ha Yesu a leveris dhedha, ‘My a wovynn orthowgh unn dra; gorthybewgh hwi dhymm, ha my a lever dhywgh py awtorita dredho y hwrav an taklow ma. 30Besydh Yowann, ova a nev, po a dus? Gorthybewgh dhymmo.’ 31Hag i a resnas yntredha, ow leverel, ‘Mar leveryn “A nev”, ev a lever, “Ytho prag na wrussowgh krysi dhodho?” 32Mes mar kwren ni leverel, “A dus”, pandra ytho?’11:32 Nyns usi an geryow Pandra ytho? y'n Greka. Own a's teva a'n routh; rag pub den a synsi Yowann dhe vos profoes yn tevri. 33Ytho i a worthybis ha leverel dhe Yesu, ‘Ny wodhon.’ Ha Yesu a leveris dhedha, ‘Na byth moy ny lavarav vy dhywgh py awtorita dredho y hwrav vy an taklow ma.’


Jenesis 26 (ABK) - Bible Society\nYsak ha Abimelek\n1Yth esa divoetter arall y'n pow, dres an kynsa divoetter re hwarva yn dydhyow Abraham, hag yth eth Ysak dhe Abimelek myghtern an Filistysi, bys yn Gerar. 2Ha'n ARLOEDH a omdhiskwedhas dhodho ha leverel, ‘Na wra mos yn-nans dhe Ejyp. Gorta y'n pow may kowsav orthis anodho. 3Trig y'n pow ma ha my a vydh genes ha'th venniga, rag dhiso jy ha dhe'th has my a vynn ri oll an powyow ma. My a gollenow an ti a dos dhe Abraham dha das. 4Ha my a vynn ynkressya dha has kepar ha ster an nev, ha my a re dhe'th has oll an powyow ma. Oll kenedhlow an norvys a vydh bennigys y'th has: 5rag Abraham re goelas orth ow lev ha gwitha ow charj, ow gorhemmynnow, ow ordenansow ha'm laghys.’\n6Ytho Ysak a drigas yn Gerar. 7Pan wrug gwer an tyller govynn orto a-dro dh'y wreg, ev a leveris, ‘Ow hwoer yw hi’, rag ev a berthi own a leverel, ‘Ow gwreg yw hi’, rag ev a brederis, ‘Gwer an tyller a wra ow ladha, drefenn Rebeka; rag teg yw hy semlans.’ 8Wosa ev dhe vos ena termyn hir, Abimelek myghtern an Filistysi, a viras der an fenester ha gweles, hag awotta, Ysak, ow chershya Rebeka y wreg. 9Ytho Abimelek a elwis Ysak ha leverel, ‘Awotta, dha wreg yw hi yn tevri! Prag y hwruss'ta leverel, “Ow hwoer yw hi”?’ Ysak a leveris dhodho. ‘Drefenn my dhe leverel, “Rag own merwel a'y govis.” ’ 10Hag yn-medh Abimelek, ‘Pyth yw hemma a wruss'ta gul dhyn ni? Martesen onan a'n bobel a wrussa growedha gans dha wreg, ha ty a wrussa dri blam warnan.’ 11Hag Abimelek a erghis dhe oll an bobel, ow leverel, ‘Neb a arvedh an gour ma po y wreg a wra merwel.’\n12Hag Ysak a hasas has y'n pow na ha kavoes kansplek y'n vlydhen na, ha'n ARLOEDH a'n bennigas. 13Ha bras o an gour hag ev eth yn-rag moy ha moy ha mos ha bos pur vras. 14Hag ev a gavas flokkys a dheves ha greow a warthek ha gwesyon bals, ha'n Filistysi a borthas avi orto. 15Ha'n Filistysi re stoppsa oll an puthow re wrussa palas gwesyon y das, pan o Abraham y das hwath yn few, ha'ga lenwel a dhor. 16Yn-medh Abimelek dhe Ysak, ‘Ke yn-kerdh dhiworthyn, rag ty re dheuth ha bos kreffa yn feur ageson ni.’\n17Ytho Ysak eth alena ha kampya yn nans Gerar ha triga ena. 18Hag Ysak a balas arta an puthow dowr a balsons yn dydhyow Abraham y das, may hwrug an Filistysi aga stoppya yn-bann wosa mernans Abraham; hag ev a ros dhedha an keth henwyn re wrussa y das ri dhedha. 19Gwesyon Ysak a balas y'n nans ha kavoes ena puth a dhowr bew.26:19 puth a dhowr bew: Henn yw puth may feu yn-danno akwifer. 20Mes bugeledh Gerar a strivyas gans bugeledh Ysak, ow leverel, ‘Yma'n dowr dhyn ni.’ Ytho ev a elwis an puth Esek drefenn i dhe strivya ganso. 21Ena i a balas ken puth hag i a strivyas a-dro dhe henna ynwedh; ytho ev a'n gelwis Sitna. 22Ena ev eth yn-rag alena ha palas ken puth; ny wrussons i strivya a-dro dhodho; ytho ev a elwis y hanow Rehoboth ow leverel, ‘Rag lemmyn, an ARLOEDH re wrug spas ragon, ha ni a dheg frut y'n pow.’\n23Hag ev eth yn-bann alena dhe Beer-sheba. 24Ha'n ARLOEDH a omdhiskwedhas dhodho an keth nos ha leverel, ‘My yw Duw Abraham dha das. Na borth own, rag yth esov genes ha my a wra dha venniga hag ynkressya dha has a-barth Abraham ow gwas.’ 25Ytho ev a dhrehevis alter ena ha gelwel war hanow an ARLOEDH; hag ena ev a settyas y dylda, hag ena gwesyon Ysak a gleudhyas puth.\n26Ena Abimelek eth dhodho dhiworth Gerar, hag Ahuzzath y goweth, ha Fikol pennhembrenkyas y lu. 27Ysak a leveris dhedha, ‘Prag y hwrussowgh dos dhymmo? Hwi a'm kas ha hwi a'm dannvonas yn-kerdh dhiworthowgh.’ 28Yn-medhons i, ‘Dhe wir, ni re welas bos an ARLOEDH genes; ytho ni a leveris, bedhes ti yntredhon, ni a'th pys, yntra ni ha ty, ha gwren gul kevambos genes, 29na wre'ta gul drog dhyn, par dell na wrussyn dha dochya. Ny wrussyn gul saw da dhis ha'th tannvon yn-kerdh yn kres; ha bennigys osta lemmyn a'n ARLOEDH.’ 30Hag ev a wrug kevewi ragdha, hag i a dhybris hag eva. 31I a sevis myttin a-varr ha ti an eyl dh'y gila, hag Ysak a's dannvonas yn-kerdh, hag i eth dhiworto yn kres. 32An keth jydh na, gwesyon Ysak a dheuth ha derivas dhodho a-dro dhe'n puth a wrussens y balas, ha leverel dhodho, ‘Ni re gavas dowr.’ 33Ev a'n gelwis Sheba. Rakhenna hanow an sita yw Beer-sheba bys y'n jydh hedhyw.\n34Ha pan ova dew-ugens bloedh, Esaw a dhemmedhis Yudith myrgh Beeri an Hittyas, ha Basemath myrgh Elon an Hittyas. 35Ha hwerowder spyrys o an re ma dhe Ysak ha Rebeka.


Breusysi 21 ABK\n15An bobel a gemmeras truedh war Benyamin, rag an ARLOEDH a wrussa aswa yn loethow Ysrael. 16Ytho henavogyon an bobel a leveris, ‘Pandr'a wren rag kavoes gwragedh rag an re yw gesys, drefenn nag eus benynes gesys yn Benyamin?’ 17Hag i a leveris, ‘Y tegoedh may fo heryon rag an re yw gesys a Benyamin, rag ma na vo loeth defendys dhiworth Ysrael. 18Byttegyns ny yllyn ri onan a'gan myrghes dhedha avel gwragedh.’ Rag mebyon Ysrael re dosa, ‘Mollethys re bo neb a re gwreg dhe Benyamin.’ 19Ytho i a leveris, ‘Mirewgh, goel blydhenyek an ARLOEDH a hwyrvydh yn Shilo, usi a'n gledhbarth dhe Bethel, a'n est dhe'n fordh-veur a Bethel dhe Shekem, hag a'n dhyghowbarth a Lebona.’ 20Hag i a erghis dhe'n Benyaminysi, ow leverel, ‘Kewgh hag omgelewgh y'n gwinlannow, 21ha goelyewgh; pan dheu an benynes yowynk yn-mes dhe gemmeres rann yn donsyow, ena dewgh yn-mes a'n gwinlannow, ha pub huni synses gwreg ragdho y honan a venynes yowynk Shilo, ha kewgh yn pow Benyamin. 22Ena mar teu aga thasow po aga breder rag krodhvolas warnan, ni a lever dhedha, “Bedhewgh hegar ha gesewgh ni dh'aga havoes; rag ny yllsyn kemmeres gwragedh yn batel rag pub gour. Ha ny beghsowgh erbynn an ti ow ri agas myrgh dhedha.” ’ 23An Benyaminysi a wrug yndella; i a gemmeras gwragedh rag pub huni anedha a'n donsyoresow a synssons. Ena i eth ha dehweles dh'aga eretons, hag a dhastrehevis an trevow ha triga ynna. 24Ytho mebyon Ysrael eth alena y'n termyn na, loeth ha loeth ha teylu ha teylu, hag i eth yn-mes alena dh'aga eretons aga honan.


Compare Bible readings for 2 Timothi 3 in the ABK and the BNET - Bible Society\n2 Timothi3 ABK\nGnas Tus y'n Dydhyow Diwettha\n1Ha godhvydh hemma, y'n diwettha dydhyow y teu termynyow kales, 2rag tus a vydh omgaroryon, karoryon mona, goethus, ughel aga fenn, ow tespitya tus erell, diwostydh orth kerens, heb godhvos gras, ansans, 3dinatur, avleythys, kammguhudhoryon, direwl, gwyls, ow kasa dader, 4traytours, dibreder, omhwythys, karoryon plesour moy es karoryon Duw, 5gans semlans sansoleth mes ow nagha y alloes. Treyl dhiworth an re ma. 6Rag yn mysk an re ma, yma an re a dheu a-bervedh yn chiow yn unn slynkya ha kemmeres benynes foll yw beghys gans peghadow ha hembrenkys dre hwansow a lies eghenn, 7ow tyski pup-prys, heb galloes kavoes bythkweth godhvos a'n gwir. 8Kepar dell settyas Yannes ha Yambres orth Moyses, y'n keth vaner an re ma a sett orth an gwir, shyndys aga brys, anwiw a-dro dhe'n fydh. 9Mes nyns ons i yn-rag na fella, rag aga follneth a vydh diblans orth pub den, kepar dell o follneth an dhew na.\nArghadowyow Diwettha dhe Timothi\n10Mes ty re siwyas yn tiwysyk ow dyskas, ow fara, ow thowl, ow fydh, ow hirwodhevyans, ow herensa, ow ferthyans, 11ow helghyans, ow galarow a goedhas warnav yn Antiogh, yn Ikonium, yn Lystra, an helghyans a berthis; ha'n Arloedh re wrug ow delivra yn-mes anedha oll. 12Dhe wir, pub den a vynno bewa bewnans sansel yn Krist Yesu a vydh helghys. 13Mes tus dhrog ha faytours a wra mos yn-rag gweth ha gweth ow toella, hag ow pos toellys. 14Mes ty, gwra pesya y'n taklow re wrussys dyski ha krysi yn fast, ow kodhvos gans neb y hwruss'ta aga dyski, 15ha ty dhe wodhvos a-ban es flogh an skrifow sans, a yll dha wul fur bys yn selwyans dre fydh yn Krist Yesu. 16Pub skryptor yw ynspirys gans Duw. Dhe les yw rag dyski, rag keski, rag ewnans ha rag dyskans yn ewnder, 17may fo den Duw gwiw ha parys yn leun rag pub ober da.\nEsther_123433 - 2 months ago\nGoing to enjoy reading the Bible an learn a lot more of the world


Un Hembrynkyas a’n Sordyans – William Ham a Stoke Climsland – Agan Tavas\nHorse Bridge, Stoke Climsland\nNyns eus manylyon tuchya stuth bewnans William Ham, bytegens ny a wor del wrug ev kemeres y rann y’n Sordyans dre reson menek yn Tudor Cornwall gans A. L. Rowse (f120), gans troos-noten y’n Rolyow an Seneth vi544.\nYma an bluw Stock in Clymsland settyes yn nans dowr Tamer hag yma hi kerhynnys gans dowr Ynny abarth cleth. A vry yw bos yn 1437 pons flam noweth buyldyes dres dowr Tamer hynwys Pons an Margh an pyth a yllyr tus Stock in Clymsland drehedhes war droos aberth yn owr. Dre lyklod an pons a ros gallos dhe William Ham ha yemen harth aral dhyworth Stock in Clymsland hynwys John Alyn, dhe gemenessa gans aga hescowetha kepar ha John Tolle, yemen trygys yn Lamerton est dhe’n dowr. Messachys vyth kemerys dhyworth an Est a vya heb mar encressyes yn aga crefter kens bos danvenys dhe’n West yn Kernow. Rag henna yth esa aga le dorydhek ow kemeres, dre lyklod, tyller pur specyal rag lesa dyscontent gans an stuth taclow hag a wrug denythy prederow tybyans a sordyans.\nKyn nag eus cofscryfow synsys rag pluw Stock in Clymsland dhyworth 1456 bys 1536, y hyllyr supposya war a vya, dre lyklod, William Ham adro dhe vraster nerth an mytern. Aswonys yw an Pryns Du dhe vysytya an Ducheth hag a wrug kemeres ran dydro yn y negys. Yn despyt godhvos chons an sewyansow, ervyrys o ev kemeres y ran y’n Sordyans.\nDer gemeres ran y’n Sordyans yth esa William Ham ow corra yn peryl y stuth avel yemen. Der an termyn cresosek helergh, yemen a ve person gans franklynsys ran bras lowr a dyr, 100 erow ha moy martesen. Nyns yw cler fatel wrug William Ham kemeres y stuth ha mar pe res tyr dhe’ y hendasow a bewas y’n kensa le dhe’n Gurun.\nTuchya y hanow, yth esa ev ow tegy hanow kemyn lowr yn mysk tyogyon yn Kernow Est, specyly adro dhe Stock in Clymsland ha Lansant ha Sent Clar ha Cuidek. Den William Ham a ve cofscryfys y’n ‘Acontys Kernow an Menester’ in 1297, a wrug pewy pyth ogas dhe Manerjy Havod der an regnyans Edward 1sa, (13ves cansvledhen helergh ha 14ves cansvledhen). Ny wodhyen ny deth a y genesek na a ve ev lethys y’n Batel Blackheath. Yma cofscryf ystorek ow leverel bytegens del wrug Henry 7ves latha Lord Audley ha Flamank hag An Gov hag a wrug pardonna der warnyans brassa ran an dus kelmys y’n Sordyans.\nScryfys gans Frances Gibbs, hag a wruk trelyans ha fylmya gans Ray Chubb


Compare Bible readings for Ysay 22 in the ABK and the BCN - Bible Society\n1An profoesans a-dro dhe nans an welesigeth.\nPandr'yw dhis, ty dhe yskynna\ndhe'n tohow, pub huni,\n2ty neb yw leun a drosow,\nsita a dervans, tre lowen?\nDha re ledhys ny vons ledhys gans an kledha,\nna ny vons ledhys yn batel.\n3Oll dha ledyoryon a fias war-barth;\nprisonys vons heb plegya gwarak.\nPrisonys war-barth a veu oll dha gasoryon alloesek,22:3 alloesek: Ow siwya an Septuagint.\nkyn fisons a-bell.\n4Rakhenna my a leveris,\nMirewgh dhe-ves dhiworthiv,\nmy a oel yn hwerow.\nNa assayewgh ow honfortya\ndrefenn terroes myrgh ow fobel.\n5Ytho an Arloedh, DUW an luyow, a'n jeves dydh\na dervans ha trettya ha deray\nyn nans an welesigeth,\ndydh a derri fosow\nha kriow dhe'n menydh.\n6Elam a dhug an woen\ngans charettow ha marghogyon;\nKir a dhiskudhas an skoes.\n7An gwella a'th nansow yw leun a charettow,\nha marghogyon yw settys orth an yetys.\n8Ev a gemmeras dhe-ves kudhans Yuda.\nY'n jydh na ty a viras\north arvow Chi an Goeswik.22:8 Chi an Goeswik: Gwel I Myghternedh 10:17.\n9Hwi a welas aswaow sita Davydh,\ni dhe vos lies;\nha hwi a guntellas dowr an poll isella.\n10Hwi a niveras chiow Yerusalem,\nha terri an chiow dhe gera an fos.\n11Hwi a wrug kreun ynter an dhiw fos\nrag dowr an poll koth,\nmes ny virsowgh orth y Wrier\nna gweles neb a'n furvyas nans yw pell.\n12An Arloedh, DUW an luyow,\na elwis y'n jydh na\nrag oelva ha rag kynvann,\nrag bloghter ha rag omwrogysa gans yskar.\n13Hag otta yma joy ha lowender,\nladha chatel ha ladha deves,\ndybri kig hag eva gwin;\n‘Dybryn hag evyn,\nrag a-vorow ni a verow’.\n14ARLOEDH an luyow re dhiskudhas hemma y'm diwskovarn:\nYn tevri ny vydh prenedh dhywgh rag an anewnder ma erna verwowgh,\nyn-medh an Arloedh, DUW an luyow.\n15Yndellma y lever an Arloedh, DUW an luyow: Ke, deus dhe'n menystrer ma, Shebna, governour an palys, ha lavar:\n16Pandra eus dhis omma, ha piw eus dhis omma,\nty dhe dreghi bedh yn-mes ragos dha honan omma,\now treghi bedh yn tyller ughel,\nhag ow kervya trigva y'n garrek?\n17Otta, an ARLOEDH a wra dha dheghesi dhe-ves yn harow, ty wour;\nev a sett dalghenn ynnos devri.\n18Ev a wra dha vaylya yn stroeth avel pellenn\nha dha dewlel yn tir efan.\nEna ty a verow, hag ena y fydh dha jarettow splann,\nty veth dhe ji dha vester!\n19My a wra dha herdhya dhiworth dha dyller,\nha'th terri dhiworth dha savla.\n20Y'n jydh na my a elow ow gwas, Elyakim mab Hilkia. 21My a wra y gwetha gans dha bows ha kelmi dha wrogys warnodho. My a re dha awtorita yn y leuv, hag ev a vydh tas dhe annedhysi Yerusalem ha dhe ji Yuda. 22My a worr alhwedh chi Davydh war y skoedh; ev a iger ha nagonan ny dhege; ev a dhege ha nagonan ny iger. 23My a wra y gentra avel ebil yn tyller sur, hag ev a vydh tron a glori rag chi y das. 24I a greg warnodho oll glori chi y das, an agh ha'n askorr, oll an lestri byghan, dhiworth an bollow bys an pottow. 25Y'n jydh na, yn-medh ARLOEDH an luyow, y fydh removyes an ebil a veu kentrys yn tyller sur; treghys vydh, hag ev a goedh, ha'n begh esa warnodho a vydh treghys mes, rag an ARLOEDH re gewsis.


Bal Sten Gever - Wikipedia\nDrehevyansow Bal Sten Gever.\nBal sten yn Kernow west yw Bal Sten Gever eus desedhys ynter an gwigow a Voskaswal Wartha ha Trewyllard yn Kernow. Ev veu oberys yntra 1911 ha 1990 hag ev a askorras yn kever 50,000 tonnas a sten du dres an spys ma. Gwithti ha kresen ertach yw ev y'n jydh hedhyw.\n2 Tennvos Havysi\nSten ha kober re beu balyes yn arenebedh ollgemmyn Gever a-ban an 18ves kansvledhen. Wor'talleth ev o kompani byghan henwys Hwel an Gever ha hanow an bal o Bal Levant Est bys 1840 ha Levant North a 1851 dhe 1891, pan deges veu ev.\nWor'talleth an 20ves kansvledhen yth esa res dhe vagas a dus bal a Lannust drehedhes dhe Gernow dhyworth Afrika Dyghow awos an Nessa Bell Boer. I a worbrenas an arenebedh ha gul lower a ober prospektya, ow ledya dhe rondyans a gompani henwys Levant North (Hwel Gever) yn 1901. Prenys veu an hwel gans an Kompani Strothys Gwel Owr Ostralek (Sowsnek: Australian Gold Field Company Ltd) yn 1904, an kompani ma a dhrias nebes balyow erel y'n arenebedh war-barth, ow tevnydhya an hanow Balyow Strothys Sten Gever.\nYn-dann dhor yn Bal Sten Gever.\nAn Shafta Wethered (henwys rag Oliver Wethered, onan a'n grondyoryon an bal) veu dallethys yn 1909, Bys 1919, yth esa an hwelyow ow kwaya yn tu an mor dhe'n west, ha Shafta an Trygh (henwys rag diwedh Kensa Bell an Bys) veu sedhys dhe'n north-est. An bal a stoppyas owth oberi yn 1921 ha rag 12 mis dres barras an sten yn 1930 a wrug degea lower a valyow sten erel yn Kernow. Oberyansow y'n Shafta Wethered veu stoppyes yn 1944, mes Shafta an Trygh a besyas yn devnydh.\nA-dhyworth diwedh Nessa Bell an Bys bys y'n 1960ow a-varr, yth esa fowt a dus val a sleyneth. Ytho an balyow Gever ha Crofty Soth a wrug arveth tus bal polonek hag italek. An plit a wrug mos ha bos gwell y'n 1960ow hag yth esa 270 a dus bal dhe'n hwel dhe'n pols ma. An bal a ystynnas dhe hen hwelyow Bal Levant a eth yn-dann an mor, mes res o dhedha ebilya toll yn gweli an mor rag may hyllsons draynya an shaftys.\nBys y'n 1970ow sett Gever a worheras tri mildir pedrek ha komprehendya bal Goon Boskaswal, Konsolyow Boskaswal ha bal Levant. Yn 1985 an Konsel Sten Keswlasek a fyllas hag yth esa kodh dramasek yn pris an metol. an bal a assayas pesya owth oberi rag nebes bledhynnyow, mes ev a wrug degea yn 1990 hag an pompys veu skwychyes yn farow yn mis Me 1991 ow kallos an hwelyow dhe leunhe gans dowr. Yma sten hwath y'n bal, mes nyns yw ev erbysus dh'y gavos.\nDres an 20ves kansvledhen, Gever a dhrivyas moy ages 85 mildir (137 km) a gowfordhow anedha ev a gavas yn kever 50,000 tonnas a sten du ha gul budh a moy ages £7 milyon. Yn kresek, moy ages milyon gallon a dhowr (meur anodho dhyworth an mor) veu pompyes dhyworth an bal pub tydh.\nTennvos Havysi[golegi | pennfenten]\nStevell amaris koth dhe Val Sten Gever.\nMeur ras a omglemyans an gemeneth leel ha kowethyansow leel avel Konsel Kernow hag Ertach Kemeneth Boskaswal Wartha, an le re wortas hedhasow dhe'n poblek. Bal Sten Gever yw gwithti ha Kresen Ertach y'n jydh hedhyw war arenebedh a 67 erow (270,000 m2) a wra dhodho bos an brassa bal sten gwithys yn Breten Veur. Rann bosek an Dirwedh Balweyth Kernow ha Dewnens West yw ev hag ev o aswonnys gans UNESCO yn 2006. Ev re gavas £3.8 milyon a skoodhyans arghansek rag gwellheansow dhyworth an Gwari Dall Ertach, Objective One, Konsel Kernow ha Konsel Ranndir Pennwydh.\nAn gwithti Kerrek Kales nowyth yw rann finek an plott gwellheansow ma. An gwithti ma a lever drolla a valweyth sten yn Kernow ha Gever yn arbennik, ow tiskwedhes an pyth a hwarva a-ugh hag a-woles dhe'n dor, ha fatel o bewnans rag an pobel a oberas ena. Godrigoryon a yll kerdhes dres drehevyansow an bal rag dhe weles an jynnweyth gwreydhek hag yma torn yn-dan dhor yn Hwel Meksiko, bal a-dhyworth an 18ves kansvledhen.\nGwithti Bal Sten Gever (yn Sowsnek)\nErtachva an Bys Balweyth Kernow(yn Kernowek)\nDiwettha golegyans an folen ma a veu an 18 Kevardhu 2021, dhe 06:44.


Sort Europek - Wikipedia\nGwrandrans an sort ow komprehendya komendyansow.\nOnan a seytek eghen a sort y'n bys yw an sort europek po European hedgehog yn Sowsnek. Y hanow yn Kembrek yw draenog a gampoll y dhreyn. Yma dhe bub sort a-dro dhe 5,000 - 8,000 a dhreyn war y geyn. Eghen gemmyn yw gans gwandrans efan dhyworth Spayn dhe Russi. Meur-gerys yw drefen y vos kemmyn yn lowarthow, ha'y us a dhybri ballow lowarth. Sad yw y boblans y'n brassa rann a Europa marnas Breten Veur, yn le mayth usi ow lehe.\n3 Gwandrans ha bewva\nY hys yw a-dro dhe 160mm avel flogh ha 250mm avel tevesik. Y boos a dyv a 120g pan vo genys dhe 1,100g avel tevesik. An sort europek yw an eghen voyha a sort y'n bys. Treweythyow y hwer sortes melyn aga dreyn (Sowsnek: blonde hedgehogs). Pur danow yw an re ma, a-der Enys Alderney (onan a Enysow an Chanel) ha North Ronaldsay, onan a Enysow Ergh (Orkneys).\nEneval nos yw an sort dre vras, ha pan vo ow kerdhes, ev a hock yn fenowgh rag frikhwytha an ayr. Herwydh usadow, i a gosk dres an gwav. Olldhybrus yns i, mes an brassa rann a'ga diet yw hwesker. Y voos moyha-gerys yw hwiles, moryon, gwenyn, goghi, gorlost, tykkiow Duw ha godhanes, mes i a yll dybri hwiles du, kulyeges reden, melhwes, oyow, kwilkynnyow ha karyn, keffrys ha has, know ha frooth.\nTreweythyow i a anoyntya aga dreyn gans trew. Ny wodhvedhys poran prag hwrons i hemma, mes possybyl yw y vos rann a omdhegyans difres po rag tenna kespar.\nAn seson maga a dhalleth wosa gwavkoska, gans dinythi ow hwarvos yntra mis Me ha mis Gortheren, dell yw usys. Hys degyans yw 31-35 dydh. Teylu a beswar flogh yw kemmyn. Dall yw an fleghes pan vo genys. Tennys yns i dhyworth an vronn pan yns i peder dhe hwegh seythen. Gwaytyans bewnans kresek yw teyr bledhen, mes i a yll bewa bys dhe deg bloodh. An skila voyha kemmyn a vernans yw fowt boos, dell yw usys a-dhistowgh wosa gwavkoska. I a yll gwitha aga honan dre wul aga honan avel pel, mes lewern ha broghes a dheber nebes anedha. Yn brastir Europa, eroulys hag owreres yw peryl moyha sortes.\nGwandrans ha bewvaChanjya\nEndemik yw an sort europek y'n brassa rann a Europa dhyworth Enesow Bretennek ha gorenys Spayn dhe Russi europek ha'n brassa rann a enesow krestiryel. Komendys vons dhe Vordir Nowydh, ha pla yns i ena rag ydhyn ha hwesker teythyek. Kevys ynsi yn lies eghen a vewva, ow komprehendya gwydhegi, gwelstiryow, tir aradow ha lowarthow.\nSad yw poblansow sortes yn tylleryow may hwrello tus godhav sortes yn aga lowarthow. Yn Breten Veur, yma an sort war rol a enevales usi edhom dhedha a dhifresyans ha gwithans drefen chanj yn aga bewvaow ha ladhansow war an fordh. Dismygriv yw bos ena le ages milvil a sortes yn Breten Veur a-lemmyn.\nKorf eskern sort europek\nKrogen penn sort europek\nSort melyn y dhreyn\nSort europek owth anoyntya y honan\nSort europek ow tybri pysk\nSort europek ow tybri frooth kodhys\nSort europek ow hwilas yn ke\nSort nowydh y dhinythi\nSort benow gans flogh\nPellennik kawghys gans oula, gans blew ha dreyn sort\nSort yn y nyth yn-dann prysken y'n kynnyav yn Sweden\nLast edited on 30 Ebrel 2022, at 16:29\nDiwettha golegyans an folen ma a veu an 30 Ebrel 2022, dhe 16:29.


Broweghereth - Wikipedia\nBroweghereth yw gul devnydh a own ha freudh dhe ownekhe kowethasow po governansow, po erbynn krysieth. Yth hwrussys lies eghenn a gowethyansow sosyel po politek devnydh a vroweghereth dhe dhrehedhes aga amkanow. Hanow an dus a wra broweghereth yw broweghysi. Sel broweghereth arnowydh yw an ober Sergey Nechayev, gwreydhyas russek neb a dhisplegyas towlennow dhe vroweghi.\nOmsettyans browagh 11ves mis Gwynngala 2001orth an Gresenn Kenwerth Ollvysel\nKales yw styrya broweghereth. Nyns eus styr dhedhi yn lagha soedhogel orth nivel keswlasek. Yssynsys yn styryow kemmyn a vroweghereth yw menek a wriansow freudhek ervirys er ownekhe (broweghi). Y hyll henna bos gwrys er amkan kryjyansek, politek po krysiethek, hag y hwrons devnydh a freudh erbynn an lagha. Nebes styryow yssynsys y'n jydh hedhyw yw gwriansow a freudh erbynn an lagha, ha bresel. Nyns yw gul devnydh a wriansow haval gans bagas galweythel henwys broweghereth, dell yw usys. Y hyllir henwel an keth gwriansow broweghereth pan vons i gwrys gans bagas gans achesonys politek.\nYma moy es 10,000 styr a vroweghereth. Treweythyow y fydh an keth bagas bos deskrifys avel "kasoryon rydhsys" gans aga skoedhyoryon ha "broweghysi" gans aga erbynnoryon. Yth yw an term "broweghereth" usys yn fenowgh gans governansow dhe gabli erbynnoryon bolitek.\nYth yw unn furv a vroweghereth gul devnydh a freudh orth anvreselogyon er gwaynya aswonnvos rag bagas, amkan, po unnigynn.\nHerwydh an Fondyans Kovek Lett rag Broweghereth, y ladhas broweghysi 20,498 a dus dhe 2006. Yth omglewir an penneffeyth a vroweghereth der an own a wra hi.\nLast edited on 19 Du 2020, at 00:04\nDiwettha chanj an folen ma a veu an 19 Du 2020, dhe 00:04.


1 Esdras 2 (ABK) - Bible Society\n1 Esdras 2 ABK\nSyrus a wront Dehwelyans dhe'n Dhivresow\n1Y'n kynsa blydhen a reyn Syrus myghtern an Persianys, rag may fe kewerys ger an Arloedh dre anow Yeremia, 2an Arloedh a wrug dhe spyrys Syrus myghtern an Persianys difuna, hag ev a dhellos gwarnyans der oll y wlaskor, hag ynwedh ev a'n skrifas:\n3 ‘Yndella y lever Syrus myghtern an Persianys: Arloedh Ysrael, an Ughella Arloedh, re'm gwrug myghtern an norvys, 4hag ev re'm gorhemmynnis may treheffiv chi ragdho yn Yerusalem, usi yn Yudi. 5 Ytho mars yw nebonan ahanowgh hwi a'y bobel, re bo y Arloedh genowgh; kewgh yn-bann dhe Yerusalem, usi yn Yudi, ha drehevewgh chi an Arloedh, Duw Ysrael – ev yw an Arloedh trigys yn Yerusalem. 6 An re usi trigys yn tylleryow a-dro bedhes gweres res dhedha gans tus a'gas tyller gans owr hag arghans, 7ha gans rohow ha gans mergh ha gans chatel, ha taklow erell keworrys avel offrynnow ambos rag tempel an Arloedh usi yn Yerusalem.’\n8 Ena pennow teyluyow loethow Yuda ha Benyamin a sevis yn-bann, ha'n oferysi ha'n Levysi, hag oll an re difunys aga spyrys gans an Arloedh rag mayth ellens yn-bann rag drehevel an chi yn Yerusalem rag an Arloedh. 9 Aga hentrevogyon a's gweresas gans pup-tra, gans arghans ha gans owr, ha gans mergh ha gans chatel ha gans myns meur a offrynnow ambos a lies difunys aga holonn.\n10 Myghtern Syrus a dhug yn-mes lestri sans an Arloedh re bia degys dhe-ves dhiworth Yerusalem gans Nebukadnessar ha ganso gwithys yn y dempel a imajys. 11 Pan dhug Syrus myghtern an Persianys an taklow ma yn-mes, ev a's ros dhe Mithridates, y alhwedhor, 12ha ganso ev i a veu res dhe Sheshbassar, governour Yudi. 13 Niver an re ma o mil hanaf a owr, mil hanaf a arghans, naw ynkyslester warn ugens a owr, 10 deg bolla warn ugens, dew vil peswar kans ha deg a vollow a arghans, ha mil lester arall. 14 Oll an lestri a veu daskorrys, owr hag arghans, pymp mil peswar kans naw ha tri ugens, 15hag i a veu degys tre gans Sheshbassar gans an dhivresow a dheuth a Babylon dhe Yerusalem.\nEnebieth orth Dastrehevyans Yerusalem\n16 Yn termyn Artakserkses myghtern an Persianys, Bishlam, Mithridates, Tabeel, Rehum, Beltethmus, an skrifwas Shimshay, ha'ga howetha erell trigys yn Samaria hag yn tylleryow erell, a skrifas dhodho an lyther a hol, erbynn an re esa trigys yn Yudi ha Yerusalem:\n17 ‘Dhe vyghtern Artakserkses agan arloedh, dha servysi an kovadhor Rehum ha'n skrifwas Shimshay hag eseli erell a'ga honsel, ha'n vreusysi yn Kelesyria ha Fenikia: 18Bedhes godhvedhys lemmyn dh'agan arloedh an myghtern, bos an Yedhewon a dheuth yn-bann dhiworthis gyllys dhe Yerusalem hag i dhe vos ow trehevel an sita na, gorth ha tebel dell yw hi, owth ewnhe hy marghasvaow ha'y fosow hag ow korra yn aga le an selyow rag tempel. 19 Yndella mar pydh an sita ma drehevys ha'n fosow gorfennys, ny naghons hepken a dyli an trubyt mes moy es henna i a sev orth myghternedh. 20 A-ban usi drehevel an tempel ow mos yn-rag, ni a dyb na vydh an gwella kusul gasa tra a'n par na, 21mes ni dhe gewsel gans agan arloedh an myghtern rag may hwitthrer yn kovadhow dha dasow. 22 Ty a gyv y'n kovlyvrow an pyth re beu skrifys a-dro dhedha, ha ty a wel bos an sita ma diwostydh, ow trobla kekeffrys myghternedh ha sitys erell, 23ha'n Yedhewon dhe vos diwostydh ha prest ow trehevel esedhvaow ynni a-henys. Henn yw an acheson ragdho may feu an sita ma gwastyes. 24 Ytho ni a dheriv dhis, A arloedh an myghtern, na vydh fordh na fella rag ty dhe vos dhe Kelesyria ha Fenikia mara pydh an sita ma drehevys, ha'y fosow gorfennys.’\n25 Ena an myghtern ow korthybi dhe'n kovadhor Rehum, Beltethmus, an skrifwas Shimshay ha'n re erell esa gansa trigys yn Samaria ha Syria ha Fenikia, a skrifas dell siw:\n26 ‘My re redyas an lyther a dhannvensowgh dhymm. 21 Yndella my a worhemmynnis may hwitthrer, ha kevys yw an sita na dhe sevel yn aray erbynn myghternedh a-henys, 27ha bos an bobel ynni ow kul rebellyans ha bresel a'ga usadow, 22 ha myghternedh alloesek ha fell dhe reynya yn Yerusalem, hag i dhe gemmeres trubyt a Kelesyria hag a Fenikia. 28 Yndella my re worhemmynnis may fo lett war an dus na rag drehevel an sita, 24 ha dhe waytya na vo travyth moy gwrys, 29ha nag ello pella taklow drog a'n par ma, dhe annia myghternedh.’\n30 Ena pan veu redys an lyther ma a vyghtern Artakserkses, Rehum ha'n skrifwas Shimshay ha'ga howetha eth yn skav dhe Yerusalem gans marghoglu ha myns bras a gasoryon ervys hag i a dhallathas lesta an re esa ow trehevel. 26 Ha drehevel an tempel yn Yerusalem a hedhis bys an nessa blydhen a reyn Darius myghtern an Persianys.


Yoshua 24 ABK\n1Ena Yoshua a guntellas oll loethow Ysrael yn Shekem, ha gelwel henavogyon Ysrael, an rewloryon, an vreusysi ha'n soedhogyon; hag i a sevis a-dherag Duw. 2Yoshua a leveris dhe oll an bobel, ‘Yndellma y lever an ARLOEDH, Duw Ysrael: Y'n termyn koth agas tasow a drigas dres an avon – Teragh tas Abraham ha Nahor – hag i a servyas duwow erell. 3Ha my a gemmeras agas tas Abraham dhiworth tu arall an avon ha my a'n hembronkas der oll pow Kanan hag ynkressya y has, ha ri dhodho Ysak; 4ha dhe Ysak my a ros Yakob hag Esaw. My a ros dhe Esaw menydh Seir rag y gavoes yn perghennogeth, mes Yakob ha'y vebyon eth yn-nans dhe Ejyp. 5Ena my a dhannvonas Moyses hag Aron, ha my a weskis Ejyp gans an pyth a wrugavy ena; hag a-wosa my a'gas hembronkas yn-mes. 6My a dhros agas tasow yn-mes a Ejyp, ha hwi a dheuth dhe'n mor; ha'n Ejyptianys a jasyas war-lergh agas tasow gans charettow ha marghogyon dhe'n Mor Rudh. 7Mes i a armas dhe'n ARLOEDH, hag ev a worras tewlder yntredhowgh ha'n Ejyptianys, ha dri an mor warnedha ha'ga hudha; ha'gas lagasow re welas an pyth re wrugavy yn Ejyp. Ha hwi a drigas y'n gwylvos meur a dhydhyow. 8Ha my a'gas dros dhe bow an Amorysi, esens trigys a'n tu arall dhe'n Yordan; hag i a omladhas er agas pynn, ha my a's ros yn agas leuv, ha hwi a gemmeras aga thir yn perghennogeth, ha my a's distruis a-dheragowgh. 9Ena Balak mab Sippor, myghtern Moab, a sevis dhe omladh erbynn Ysrael. Ev a dhannvonas ha gelwel dhe Balaam mab Beor, dh'agas mollethi. 10Mes ny vynnis goslowes orth Balaam; rakhenna ev a'gas bennigas; ytho my a'gas sawyas dhiworth y leuv. 11Ena hwi a dreusis an Yordan ha dos dhe Yeriko, ha tus Yeriko a omladhas er agas pynn, hag ynwedh an Amorysi, an Perizzysi, an Kananysi, an Hittysi, an Girgashysi, an Hivysi ha'n Yebusysi; ha my a's ros yn agas leuv. 12My a dhannvonas an hwyrnores a-dheragowgh, dhe jasya yn-mes a-dheragowgh dew vyghtern an Amorysi; mes nyns o gans dha gledha jy na gans dha warak jy. 13My a ros dhywgh tir na lavursewgh ynno, ha sitys na's drehevsewgh, ha hwi re drigas ynna; hwi a dheber frut gwinlannow hag olewbrennyer na blenssewgh.\n14‘Lemmyn ytho perthewgh own a'n ARLOEDH, ha'y servya yn lenduri hag yn gwirder, ha treyl dhiworth an duwow a wrug agas tasow aga servya dres an avon hag yn Ejyp; ha servyewgh an ARLOEDH. 15Ha mars yw drog yn agas golok servya an ARLOEDH, dewisewgh hedhyw pyneyl a servyowgh, po an duwow a wrug agas tasow aga servya dres an avon, po duwow an Amorysi, mayth esowgh trigys yn aga thir; mes my ha'n teylu, ni a serv an ARLOEDH.’


Konnar dowrgleudhyow - Wikipedia\nKonnar Dowrgleudhyow o oos bysi a dhrehevel dowrgleudhyow yn Pow Sows ha Kembra ynter an 1790ow hag an 1810ow, hag an hwethen marghas stock a dheuth ganso y'n 1790ow a-varr.\nY trehevis an a-varra dowrgleudhyow avel negysyow leel, dell o usys gans gwikoryon, gwrioryon po perghennow balyow a vynnas gorholya gwara, kepar ha dowrgleudh Duk Bridgewater a veu byldyes rag karya glow a-dhyworth Worsley dhe Vanchester.\nDespit dhe gost ughel an drehevans, an pris a low yn Manchester a dhiyskynnas 50% yn kott wosa'n dowrgleudh dhe ygeri, ha sewena arghansek o tennvosek dhe gevargheworyon.\nBresel Anserghogeth Amerika a dhiwedhas yn 1783. Resek hir a drevasow da a ledyas dhe gressyans yn gober towladow ha kressyans y'n niver a dus esa ow hwilas kevarghewi chatel rag budh gans les personal boghes y'n negys. Hemm a sewyas yn kressyans yn aventurys le war.\nNiver a dowlennow py a avonsyas eth yn-bann yn tramasek. Ny veu saw unn dowrgleudh grontyes gans Reyth an Governans yn 1790, mes erbynn 1793 yth esa ugens. An chatel a rontyas yn 1790 o £90,000 (£9.7 milvil yn 2015), mes hemm re savsa dhe £2,824,700 (£299 milvil yn 2015) erbyn 1793.\nNebes a'n dowrgleudhyow py a rontyas dres an spys ma eth yn-rag dhe vos lesek. Byttegyns yth esa nebes, ow komprehendya an Dowrgleudh Pow Henfordh ha Pow Gloster, na wrug tyli yn-mes. Erel, kepar ha Dowrgleudh Bras an West, na veu gorfennys.\nDiwettha golegyans an folen ma a veu an 17 Kevardhu 2019, dhe 21:02.


2 Makkabeyon 11 (ABK) - Bible Society\n2 Makkabeyon 11 ABK\nYudas a Feth Lysias\n1Termyn berr wosa hemma, Lysias, gwithyas ha neskar an myghtern, gwalader an governans, ow pos serrys orth an pyth re hwarvia, 2a guntellas a-dro dhe beswar-ugens troeslu hag oll y varghogyon ha dos erbynn an Yedhewon. Ev a vynna gul dhe'n sita bos tre dhe'n Grekys, 3ha tolli trubyt war an tempel par dell wre war dylleryow sans an kenedhlow erell, ha dhe brofya an arghoferyaseth dhe vos gwerthys pub blydhen. 4Ny wrug vri bynag a alloes Duw mes ughelhes veu gans y dhegow a vilyow a droeslu, ha'y beswar-ugens olifans. 5Ytho ev a dheuth bys yn Yudi ha dos nes dhe Beth-sur, hag o tyller kerys a-dro dhe bymp stadion a-dhiworth Yerusalem, hag ev a worras esedhva gales warnedhi.\n6Pan gonvedhas Makkabeus ha'y dus Lysias dhe worra esedhva war an keryow, i hag oll an bobel, gans kynvannow ha dagrow, a bysis war an Arloedh a dhannvon el da dhe sawya Ysrael. 7Makkabeus y honan o an kynsa a gemmeras arvow yn-bann, hag ev a ynnias war an re erell argelli aga bewnans war-barth ganso dhe weres aga neshevin. Ena i a fistenas war-barth yn tiwysyk. 8Hag ena, pan esens hwath ogas dhe Yerusalem, marghek a omdhiskwedhas orth aga ledya, gwiskys yn gwynn hag ow swaysya arvow a owr. 9Hag oll war-barth i a wormolas an Duw tregeredhus, ha krevhes vons yn aga holonn, parys dhe omsettya na war dus hepken mes war an gwylsa bestes po fosow a horn. 10I a geskerdhas yn-rag yn aray batel, gansa aga gwereser nevek, rag an Arloedh a dhiskwedhas tregeredh dhedha. 11I a omdheghesas avel lewyon erbynn an eskerens, ha ladha unnek mil anedha ha hwetek kans marghek, ha gorra oll an re erell dh'aga fo. 12An brassa rann anedha a dhienkas destryppys ha goliys, ha Lysias y honan a fias yn meth ha diank.\nLysias a Wra Kres gans an Yedhewon\n13Dell nag o den heb poell, ev a ombrederi a-dro dhe'n fethans re hwarvia dhodho, hag aswonn bos an Ebrowyon antryghadow drefenn an Arloedh galloesek dhe omladh war aga thu. Ytho ev a dhannvonas dhedha 14ha'ga ferswadya dhe wul akord a-dro dhe bup-tra war ambosow ewn, owth ambos ev dhe berswadya an myghtern, orth y gonstryna dhe vos aga howetha. 15Makkabeus, ow kul vri a'n les kemmyn, a akordyas gans pup-tra a ynnias Lysias. Rag an myghtern a wrontyas pub gorholedh a-barth an Yedhewon a dhelivras Makkabeus dhe Lysias yn skrif.\n16An lyther skrifys dhe'n Yedhewon gans Lysias o dell siw:\n‘Lysias dhe bobel an Yedhewon, salusyans. 17Yowann hag Absalom, a veu dannvenys genowgh, re dhelivras agas gorthyp skrifys hag i re wovynnas a-dro dhe'n materyow kampoellys ynno. 18My re dherivas dhe'n myghtern pup-tra o res bos dres a-ragdho, ha'n taklow erell usi y'm awtorita vy unnver ov gansa. 19Mar mynnowgh mentena agas bodh da war-tu ha'n governans, my ow honan a assay alemma dhe avonsya agas sewena. 20Hag a-dro dhe vateryow a'n par ma ha'ga manylyon, my re erghis an dus ma ha'm kannasow omgusulya genowgh. 21Farwell. An peswora warn ugens a vis Dioskorus, y'n vlydhen kans eth ha dew-ugens.’11:21 : 164 kyns Krist.\n22Lyther an myghtern o yndellma:\n‘Myghtern Antioghus dh'y vroder Lysias, salusyans. 23Rag agan tas lemmyn dhe vos gyllys dhe'n duwow, agan hwans yw bos an re usi yn agan gwlaskor gesys yn kres owth attendya dh'aga negys aga honan. 24Ni re glewas na vynn an Yedhewon chanjya dhe usadow grek, dell vynnas agan tas, mes bos gwell gansa aga maner a vewnans aga honan hag i a wovynn bos gesys dhedha aga usadow aga honan. 25Yndellma, a-ban dhewisyn bos an genedhel ma rydh a ankresyans, agan ervirans yw bos daskorrys dhedha aga thempel hag i dhe vewa herwydh usadow aga hendasow. 26Da vydh ytho ty dhe dhannvon ger dhedha ha ri dhedha ambosow kowethyans may hwodhvons agan breus ha may fons da aga cher ha pesya yn lowen ow kul aga negysyow aga honan.’\n27Lyther an myghtern dhe'n genedhel o yndellma:\n‘Myghtern Antioghus dhe senedh an Yedhewon ha dhe'n Yedhewon erell, salusyans. 28Mars owgh yagh, yth yw dell hwensyn. Yth on ni ynwedh yn yeghes da. 29Menelaus re dherivas dhyn bos hwans dhywgh dehweles dhe dre ha siwya agas negys agas honan. 30Ytho an re yw gyllys dhe dre kyns an degves warn ugens a vis Ksanthikus a's tevydh agan ambos a gowethyans gans kummyas leun 31rag an Yedhewon dhe dhevnydhya aga boes ha'ga laghow aga honan, poran kepar ha kyns, na ny vydh nagonan anedha troblys yn fordh bynag drefenn an pyth a ve gwrys yn diskians. 32Ha my re dhannvonas Menelaus ynwedh dh'agas kennertha. 33Farwell. An pymthegves a vis Ksanthikus, y'n vlydhen kans, eth ha dew-ugens.’11:33 : 164 kyns Krist.\n34An Romanyon a dhannvonas lyther dhedha ynwedh, gans an geryow ma:\n‘Kwintus Memmius ha Titus Manius, kannasow an Romanyon, dhe bobel an Yedhewon, salusyans. 35A-dro dhe'n pyth re wrontyas dhywgh Lysias, neskar an myghtern, ni ynwedh a assent. 36Mes a-dro dhe'n taklow a ervirys aga kampoella dhe'n myghtern, kettell ombredersowgh anedha, dannvenewgh nebonan a-boynt, may hwryllyn profyansow delledhek ragowgh. Rag yth esen ow mos lemmyn dhe Antiogh. 37Ytho fistenewgh ha dannvon kannasow ma'gan bydh agas breus. 38Farwell. An pymthegves a vis Ksanthikus y'n vlydhen kans, eth ha dew-ugens.’